qundao/data-zh-poetry huggingface dataset:
送何省斋
作者：吴伟业
朝代：明
体裁：古风

哲人尚休官，取志不在岁。贤达恃少年，轻心拨名势。神仙与酒色，皆足供蝉蜕。在已本欢娱，富贵应难累。婆娑彼颓老，匪止妻孥计。栖栖守腐鼠，自信无馀技。嗟我岂其然，今也迹相类。同事有何郎，英怀托深契。三十拜侍中，向人发长喟。拂袖归去来，故园有松桂。世网敢自由，乡心偶然遂。樗散却见留，送之以流涕。我昔少壮时，声华振侪辈。讲舍鸡笼巅，宾朋屡高会。总角能清谈，君家好兄弟。缓带天地宽，健笔江山丽。凭阑见湓口，传烽响笳吹。海宇方纷纭，虚名束心意。夜半话挂冠，明日扁舟系。问余当时年，三十甫过二。采药寻名山，筋力正强济。濯足沧浪流，白云养身世。长放万里心，拔脚风尘际。昔为云中鹄，翩翻九皋唳。今为辕下驹，局促长楸辔。楩楠蟠枯根，天阴虫蚁萃。纵抱凌霄姿，萧条斧斤畏。时命苟弗谐，贫贱安可冀。过尽九折艰，咫尺俄失坠。凄凉游子装，诀绝衰亲泪。关山车马烦，雨雪衣裘敝。长安十二衢，画戟朱扉卫。冠盖起鸡鸣，蹀躞名豪骑。通籍平生交，于今悉凋替。磬折当途前，问语不敢对。衰白齿坐愁，逡巡与之避。禁掖无立谈，独行心且悸。邂逅君登朝，读书入中秘。父子被诏除，一堂共昆季。呼儿争出拜，索果牵衣戏。回首十六年，踪迹犹堪记。荏苒曾几何，万事经兴废。停觞重剪烛，相对加嘘唏。我行感衰疾，腰脚增疲曳。可怜扶杖走，尚逐名贤队。薄禄贪负閒，忧责仍不细。扈从游甘泉，淅淅惊沙厉。藉草贫无毡，仆夫枕以块。霜风帽带斜，头寒缩如猬。入门问妻孥，呻吟在床被。幼女掩面啼，灯青照残穗。白杨何萧萧，冲泥送归槥。尔死顾得还，我留复谁为。旁有亲识人，通都走声利。厚意解羁愁，盛言推名位。不悟听者心，怛若芒在背。忽接山中书，又责以宜退。卿言诚复佳，我命有所制。总未涉世深，止知乞身易。闷即君过存，高谈豁蒙蔽。苦乐来无方，穷达总一致。同是集蓼虫，以此识其味。人生厌束缚，摆落须才气。君初丞相家，祖德簪缨继。吐纳既风流，姿容更瑰异。披史妙纵横，论诗富裁制。激昂承明廷，面折公卿议。文士寡先容，疏通得交臂。驺哄访当关，休沐杉斋闭。良工铸干将，出匣蛟龙忌。趋驾度太行，踌蹰弃骐骥。矫矫朗陵公，竟下考功第。老夫迫枯朽，抱膝端居睡。虽称茂陵病，终乏鸱夷智。逊子十倍才，焉能一官弃。早贵生道心，中年负名义。蹉跎甘皓首，此则予所愧。君今谢尘鞅，轻装去如驶。双桨石头城，木落征骖憩。过我儒林馆，寒鸦噪平地。函丈无复存，依旧晴岚翠。明年春水满，客兴烟波趣。莺啼笠泽船，花发龙沙醉。高堂剖符竹，尽室千山内。郡阁绕鸣滩，日晡散人吏。无书悼迁斥，有梦伤迢递。岭雁时独飞，楚天树如荠。双眼渺荒江，片帆忽而至。家人远棹立，爱子趋庭慰。谁云谪宦愁，老觉君恩最。共上郁孤台，侧身望燕魏。惆怅念故人，沉吟不能置。三载客他乡，一朝遽分袂。劳生任潦倒，失志同飘寄。少壮今逍遥，老大偏濡滞。举世纵相识，出门竟谁诣。太息行路难，殷勤进规诲。后会良可希，尺书到犹未。相去各一方，天涯隔憔悴。开箧视此诗，恍恍不能寐。
送何蓉庵出守赣州·其一
作者：吴伟业
朝代：明
体裁：五言律诗

想见征途便，还家正早秋。江声连赐第，帆影上浮丘。儿女贪成长，亲朋感去留。无将故乡梦，不及石城头。
送何蓉庵出守赣州·其三
作者：吴伟业
朝代：明
体裁：五言律诗

三载为郎久，栖迟共一贫。师恩衰境负，友道客途真。世德推醇谨，乡心入隐沦。萧条何水部，未肯受风尘。
送何蓉庵出守赣州·其二
作者：吴伟业
朝代：明
体裁：五言律诗

郡阁登临迥，江湖已解兵。百滩争二水，一岭背孤城。石落蛟还斗，天晴雁自横。新来贤太守，官柳战场生。
送何蓉庵出守赣州·其四
作者：吴伟业
朝代：明
体裁：五言律诗

弱息怜还幼，扶持有大家。高门虽宦迹，远嫁况天涯。小字裁鱼素，长亭响鹿车。白头双泪在，相送日将斜。
送友人之淮安管饷
作者：吴伟业
朝代：明
体裁：七言律诗

高牙鼓角雁飞天，估舶千帆落照悬。使者自徵沧海粟，将军辄费水衡钱。中原河患鱼龙窟，江左官租粳稻年。闻道故乡烽火急，淮南几日下楼船。
送友人从军闽中·其一
作者：吴伟业
朝代：明
体裁：七言律诗

客中书剑怆离群，贳酒新丰一送君。绝峤烽烟看草檄，高斋风雨记论文。中宵清角猿啼月，百道飞泉马入云。诏谕诸侯同伐越，可知劳苦有终军。
送友人从军闽中·其二
作者：吴伟业
朝代：明
体裁：七言律诗

平生不识李轻车，被诏挥鞭白鼻騧。箫鼓济江催落木，旌旗冲雪冷梅花。胡床对客招虞寄，羽扇麾军逐吕嘉。自是风流新制府，王孙何事苦思家。
送友人出塞
作者：吴伟业
朝代：明
体裁：七言律诗

上书有意不忘君，窜逐还将谏草焚。圣主起居当日慎，小臣忠爱本风闻。玉关信断机中锦，金谷园空画里云。塞马一声亲旧哭，焉支少妇欲从军。
送友人出塞·其一
作者：吴伟业
朝代：明
体裁：七言绝句

鱼海萧条万里霜，西风一哭断人肠。劝君休望令支塞，木叶山头是故乡。
送友人出塞·其二
作者：吴伟业
朝代：明
体裁：七言绝句

此去流人路几千，长虹亭外草连天。不知黑水西风雪，可有江南问渡船。
送友人往真定
作者：吴伟业
朝代：明
体裁：五言律诗

五月常山去，滹沱雨过清。卖浆无旧隐，挟瑟有新声。曳履丛台客，投戈熊耳兵。如逢赵公子，须重鲁连生。
送友人还楚
作者：吴伟业
朝代：明
体裁：五言律诗

灯火照残秋，闻君事远游。客心分暮雨，寒梦入江楼。酒尽孤峰出，诗成众霭收。一帆滩响急，落日满黄州。
送同官出牧
作者：吴伟业
朝代：明
体裁：七言律诗

露掌明河玉漏寒，侍中出宰据征鞍。君王此日亲除吏，臣子何心道换官。壮士骊山秋送戍，豪家渭曲夜探丸。扶风冯翊皆难治，努力诸公奏最看。
送同年江右朱遂初宪副固原·其一
作者：吴伟业
朝代：明
体裁：七言律诗

衔杯落日指雕鞍，渭北燕南两地看。士马河湟征战罢，弟兄关塞别离难。荒祠黑水龙湫暗，绝坂丹崖鸟道盘。错认故京还咫尺，几人迁客近长安。
送同年江右朱遂初宪副固原·其三
作者：吴伟业
朝代：明
体裁：七言律诗

白草原头驿路微，十年踪迹是耶非。月明函谷朝鸡远，木落萧关塞马肥。便道江城乡思急，故人京洛谏书稀。一官漂泊知何恨，老大匡山未拂衣。
送同年江右朱遂初宪副固原·其二
作者：吴伟业
朝代：明
体裁：七言律诗

清秋柳陌响朱轮，帐下班声到近臣。万里河源通大夏，七盘山势控新秦。北庭将在黄骢老，西海僧来白象驯。最喜安边真节使，君恩深处少风尘。
送同年江右朱遂初宪副固原·其四
作者：吴伟业
朝代：明
体裁：七言律诗

长将诗酒付奚囊，此去征途被急装。苜蓿金鞍调白马，梅花铁笛奏青羌。凉州水草军营盛，汉代亭台猎火荒。往事功名归卫霍，书生垂老玉门霜。
送吴门李仲木出守宁羌
作者：吴伟业
朝代：明
体裁：五言排律

君到南山去，兴元驿路长。孤城当沮口，旧俗问华阳。稻近磻溪种，鱼从丙穴尝。残兵白马戌，废坞赤亭羌。铁锁穿天上，金牛立道傍。隗嚣宫尚在，诸葛垒应荒。往事英雄恨，新愁旅客装。七盘遮骆谷，十口隔秦仓。黑水分榆柳，青泥老鹔鹴。不堪巴女曲，尚赛武都王。
送周子俶·其一
作者：吴伟业
朝代：明
体裁：古风

五载寄幽燕，归来问家室。入门四壁在，小妇当窗织。恐其话饥寒，且呼治酒食。妻子识君心，低头惟默默。嗟余忝邻里，欲语弗遑及。闻君又行迈，君归曾几日。眷此父母邦，过若远乡客。丈夫志四海，行矣须努力。
送周子俶·其三
作者：吴伟业
朝代：明
体裁：古风

回顾去乡远，进及长安城。禁门十二戟，策马闻鸡鸣。解褐初登朝，日出趋承明。庆云生阶墀，天乐和且平。立谈计诚用，万里无专征。忘形乐简易，任气高纵横。常恐斗酒后，脱略惊公卿。一官了婚嫁，可以谋归耕。
送周子俶·其二
作者：吴伟业
朝代：明
体裁：古风

努力赢糇粮，秋风即长路。京口正用兵，仓皇过瓜步。扁舟戒行李，六月黄河怒。脱身万仞渊，此险何足数。慷慨轻波涛，长年岂知故。中道感旧交，良为诗书误。馀生婴世网，重来献词赋。登高望烽火，踌躇屡迥顾。
送周子俶·其四
作者：吴伟业
朝代：明
体裁：古风

归耕东冈陂，清流贯群木。月明夜方静，高话溪堂宿。破产求神仙，丹砂徇微禄。玉书晚应悟，至道亡情欲。一饭辄万钱，并日恒不足。知交虽云厚，讵可先骨肉。阅世经艰难，息心谢荣辱。平生著述事，尚有残编读。
送周子俶张青雕往河南学使者幕·其一
作者：吴伟业
朝代：明
体裁：五言律诗

不第仍难去，栖迟幕府游。几人推记室，自古在中州。置酒龙门夜，论文虎观秋。得依张壮武，挥麈尽风流。
送周子俶张青雕往河南学使者幕·其三
作者：吴伟业
朝代：明
体裁：五言律诗

二陆来江左，三张入雒中。赋誇梁苑雪，歌起邺台风。伧父休轻笑，吴侬雅自雄。短衣频贳酒，射猎过城东。
送周子俶张青雕往河南学使者幕·其二
作者：吴伟业
朝代：明
体裁：五言律诗

少室多奇士，君寻到几峰。山深惟杖策，云尽却闻钟。文字真诠近，须眉道气浓。相贻书一卷，归敕葛陂龙。
送周子俶张青雕往河南学使者幕·其五
作者：吴伟业
朝代：明
体裁：五言律诗

极目铜驼陌，宫墙噪晚鸦。北邙空有骨，南渡更无家。青史怜如意，苍生遇永嘉。伤心谭往事，愁见雒阳花。
送周子俶张青雕往河南学使者幕·其六
作者：吴伟业
朝代：明
体裁：五言律诗

河流天地尽，白日待销沉。不谓斯文丧，终存万古心。典坟留太学，钟鼓起华林。清雒安澜后，遗编定可寻。
送周子俶张青雕往河南学使者幕·其四
作者：吴伟业
朝代：明
体裁：五言律诗

谁失中原计，经过废垒高。秋风向广武，夜雨宿成皋。此地关河险，曾传将士劳。当时军祭酒，何不用吾曹。
送圣符弟之任蕲水丞·其一
作者：吴伟业
朝代：明
体裁：五言律诗

随牒为人佐，全家汉水东。放衙厅壁冷，趋府戟门雄。屈宋风尘下，江山醒醉中。丈夫从薄禄，莫作故园穷。
送圣符弟之任蕲水丞·其三
作者：吴伟业
朝代：明
体裁：五言律诗

西上今吾弟，分携北固楼。最高搔白首，何处望黄州。故旧忻无恙，烟波感昔游。蕲春有香草，相寄慰离愁。
送圣符弟之任蕲水丞·其二
作者：吴伟业
朝代：明
体裁：五言律诗

四十未专城，除书负姓名。才高方荐达，地僻鲜逢迎。夏簟琴床净，春泉茗碗清。公馀临墨沼，洗笔画图成。
送圣符弟之任蕲水丞·其四
作者：吴伟业
朝代：明
体裁：五言律诗

访俗曾经乱，车过大泽乡。残民谈胜广，旧国记江黄。廿载流移复，三湘转运长。正逢休息后，温诏重循良。
送天台何石湖之官临晋兼简蒲州道严方公
作者：吴伟业
朝代：明
体裁：五言律诗

山色界诸盘，河流天际看。孤城当古渡，绝岸入王官。社鼓尧祠近，乡书禹穴难。若逢严夫子，为报故人安。
送孙令修游真定
作者：吴伟业
朝代：明
体裁：五言律诗

穷达非吾事，霜林万象凋。北风吹大道，别酒置河桥。急雪回征雁，低云压怒雕。曾为燕赵客，寥落在今朝。
送安庆朱司李之任
作者：吴伟业
朝代：明
体裁：七言律诗

到官春水画桡轻，天柱峰高即郡城。百里残黎半商贾，十年同榜尽公卿。鸡豚坞壁山中税，鼓角帆樯江上兵。乱后莫言无吏治，此方朱邑最知名。
送宛陵施愚山提学山东·其一
作者：吴伟业
朝代：明
体裁：古风

秦皇昔东巡，作歌示来裔。李斯留篆刻，足共神仙配。胡为泰岱巅，苍碑独无字。持此谢六经，免滋后贤议。至今仓颉台，行人尚流涕。君今怀古迹，斯文起凋敝。虫鱼虽改窜，扶桑自天际。千载灵光宫，丹书闭房记。兵火独搜扬，重见钟离意。
送宛陵施愚山提学山东·其三
作者：吴伟业
朝代：明
体裁：古风

伊昔嘉隆时，文章尚丹雘。矫矫济南生，突过黄初作。百年少知已，褒讥互参错。风习使之然，诗书徇然诺。凄凉白云署，前贤遂寥廓。君初领法曹，追踪好栖托。此行过历下，高风缅如昨。太白游山东，后来访庐霍。独爱宣州城，江山足吟谑。读君官舍诗，乡心恋岩壑。目断敬亭云，口衔竹溪酌。借问谪仙人，何如谢康乐。
送宛陵施愚山提学山东·其二
作者：吴伟业
朝代：明
体裁：古风

鲁儒好逢掖，伛偻循墙恭。长剑忽拄颐，掉舌谈天雄。诸侯走书币，拥彗梧丘宫。孟尝一公子，珠履倾关东。后来北海相，坐上犹遗风。君愁吴越士，名在甘陵中。无使稷下徒，车马矜雍容。华士苟不戮，横议将安穷。古道诚可作，千里尊龟蒙。
送少司空傅梦祯还嵩山
作者：吴伟业
朝代：明
体裁：七言律诗

高卧千峰锁暮霞，洛城春尽自飞花。铜仙露冷宫门草，玉女台荒洞口沙。被褐卢鸿仍拜诏，赐金疏受早还家。西巡拟上登封颂，抱犊山庄候翠华。
送山东耿中丞青藜
作者：吴伟业
朝代：明
体裁：七言律诗

三经持节领诸侯，好畤家风指顾收。岱顶磨崖看出日，海边吹角对清秋。幕中壮士争超距，稷下高贤共唱酬。北道主人东郡守，丹青剖策本营丘。
送张学博孺高之官江北
作者：吴伟业
朝代：明
体裁：五言律诗

薄宦非傍郡，孤舟几日程。诗传沛子弟，礼问鲁诸生。水冽官厨酿，城荒射圃耕。北来车马道，犹喜简逢迎。
送张玉甲宪长之官邛雅·其一
作者：吴伟业
朝代：明
体裁：七言律诗

秋水连天棹五湖，劳劳亭畔客心孤。飘蓬宦迹空迢递，浩劫山川尚有无。石镜开花惟自照，郫筒忆酒向谁沽。萧条大散关头路，匹马西风入画图。
送张玉甲宪长之官邛雅·其三
作者：吴伟业
朝代：明
体裁：七言律诗

岷峨悽怆百蛮秋，路折邛崃九坂愁。城里白云从地出，马前黑水向人流。松番将在看高卧，雪岭僧归话远游。欲问辟支诸佛土，贝多罗树即关头。
送张玉甲宪长之官邛雅·其二
作者：吴伟业
朝代：明
体裁：七言律诗

剑外新传一道通，十年群盗漫称雄。横刀割取青神渡，烈火烧残白帝宫。岂有山川归李特，犹能车马识文翁。谁将牛斗龙泉气，移在天彭井络中。
送张玉甲宪长之官邛雅·其四
作者：吴伟业
朝代：明
体裁：七言律诗

锦官春色故依然，料理蚕丛半壁天。葛相祠堂寻有迹，谯玄门户访谁传。还家杜宇三更梦，寄远菖蒲十样笺。此去壮游何所恨，思君长问楚江船。
送当湖马觐扬备兵岢岚
作者：吴伟业
朝代：明
体裁：七言律诗

绝塞驱车出定羌，洗兵空碛散牛羊。黄河尽处无征战，紫燕飞时敢望乡。独客登临伤废垒，前人心力困危疆。君恩不遣边臣苦，高卧荒城对夕阳。
送彦远南还河渚
作者：吴伟业
朝代：明
体裁：七言律诗

匹马春风返故林，松杉书屋昼阴阴。猿愁客倦晨投果，鹤喜人归夜听琴。我有田庐难共隐，君今朋友独何心。还家早便更名姓，只恐青山尚未深。
送徐次桓归胥江草堂
作者：吴伟业
朝代：明
体裁：古风

春来放楫鸳湖游，杉青闸畔登高楼。裼裘徐郎最年少，坐中摇笔烟霞收。装随到我海滨去，鸡黍流连别何遽。云过胥江旧草堂，乃父凄凉读书处。沧山突兀枕江濆，伍相祠荒对夕曛。我是故人同季子，十年相识忆徐君。只今孺子飘零客，芦中穷士无人识。挂剑虽存旧业非，吹箫未遇吾徒惜。归去还登渔父船，南枝越鸟竟谁怜。投金濑在王孙泣，白马江声绕舍边。
送志衍入蜀
作者：吴伟业
朝代：明
体裁：古风

去年秋山好，君走燕云道。今年春山青，君去锦官城。秋山春山何处可为别，把酒欲问横塘月。人影将分花影稀，钟声初动箫声咽。我昔读书君南楼，夜寒拥被谭九州。动足下床有万里，驽马伏枥非吾俦。当时东国贱男子，傲岸平生已如此。今朝乘传下西川，賨户巴人负弓矢。黄牛喘怒噀银涛，崩剥苍崖化迹劳。石断忽穿风雨过，山深日见鱼龙高。江头老槎偃千尺，接手猿猱掷橡栗。云移断壁层波见，月上危滩远峰出。缥缈楼台白帝城，月明吹角唱花卿。栈连子午愁烽堠，水落东南洗甲兵。摩诃池上清明火，蹲鸱山下巴渝舞。岂有居人浣百花，依然风俗输铜鼓。有日登临感客游，楚天飞梦入江楼。五湖归思苍波阔，十月怀人木末愁。别时曾折阊门柳，相思应寄郫筒酒。末下盐豉谁共尝，蜀中蒟酱君知否。愧予王粲老江潭，愁绝空山响杜鹃。乞我瀼西园数亩，依君好种灌溪田。
送文学博以苍公招同住中峰寺
作者：吴伟业
朝代：明
体裁：七言律诗

西风驱雁暮云哀，头白冲寒到讲台。莫问间关应路断，偶传消息又兵来。一峰对月茅庵在，二老论心石壁开。拣取梅花枝上信，明年移向故园栽。
送无锡堵伊令之官历城
作者：吴伟业
朝代：明
体裁：七言律诗

揽辔朱轮起壮图，遗民喜得管夷吾。城荒户少三男子，名重人看五大夫。画就烟云连泰岱，诗成书札满江湖。茶经水传平生事，第二泉如趵突无。
送旧总宪龚孝升以上林苑监出使广东
作者：吴伟业
朝代：明
体裁：古风

与君对酒庾楼月，君逼干戈我离别。与君藉地燕山草，君作公孤我潦倒。亦知穷老应自疏，识君意气真吾徒。门前车马多豪俊，蹑衣上坐容衰鬓。我持半勺君一斗，我吟一篇君百首。每逢高会辄尽欢，把我新诗不容口。今日他乡再送君，地角天涯复何有。山川有灵交有命，延津会合真难定。如君共事曹侍郎，百僚弹压风裁正。握手论文海内推，交游京洛声华盛。秋风吹向越王台，后先踪迹谁能信。不见兰台连柏府，却过剑浦来珠郡。相赠虽无陆贾金，相看何必周昌印。丈夫豁达开心期，悠悠世上无人知。三仕三已总莫问，一贵一贱将奚为。别君劝君休失意，碧水丹山暂游戏。客路扁舟好著书，故园九日堪沉醉。乌桕霜红少妇楼，桄榔雨黑行人骑。独有飘零老伏生，不堪衰白困将迎。祗因旧识当涂少，坐使新知我辈轻。花发罗浮梦君处，踯躅悲歌不能去。
送曹秋岳以少司农迁广东左辖·其一
作者：吴伟业
朝代：明
体裁：七言律诗

江东才子汉平阳，身历三台拜侍郎。五管秋清悬使节，百蛮风静据胡床。珠官作贡通沧海，象郡休兵奉朔方。早晚酂侯能荐达，锋车好促舍人装。
送曹秋岳以少司农迁广东左辖·其三
作者：吴伟业
朝代：明
体裁：七言律诗

铜柱天南起暮笳，苍山不断火云遮。罗浮客到花为梦，庾岭书来雁是家。五月蛮村供白越，千年仙窦访丹砂。炎州百口堪同住，莫遣閒愁感鬓华。
送曹秋岳以少司农迁广东左辖·其二
作者：吴伟业
朝代：明
体裁：七言律诗

秋风匹马尉佗城，铜鼓西来正苦兵。万里虞翻空远宦，十年杨仆自专征。山连鸟道天应尽，日落蛮江浪未平。此去好看宣室召，汉皇前席问苍生。
送曹秋岳以少司农迁广东左辖·其四
作者：吴伟业
朝代：明
体裁：七言律诗

悬瀑丹崖万仞流，越王台上月轮秋。江湖家在堪回首，京国人多独倚楼。海外文章龙变化，日南风俗鸟軥辀。知君此地登临罢，追忆平生话少游。
送李书云蔡阆培典试西川
作者：吴伟业
朝代：明
体裁：七言律诗

柳陌征衫锦带钩，诏书西去马卿游。栈萦秦岭千盘细，水落巴江万里流。兵火才人羁旅合，山川奇字乱离搜。莫愁沃野犹难问，取得扬雄胜益州。
送李友梅还楚寄题其所居爱吾庐友梅慕陶故诗以记之
作者：吴伟业
朝代：明
体裁：五言律诗

寒雪满浔阳，江程入楚乡。滩逢黄鹄怒，岭界白云长。十里鱼虾市，千头橘柚庄。归人贳村酒，彷佛是柴桑。
送李秀州擢宁绍道
作者：吴伟业
朝代：明
体裁：七言律诗

杨柳春风起郡楼，故人严助昔同游。烟霞到处推仙吏，棨戟今看冠列侯。长水图书移远棹，大雷笳鼓对清秋。阅兵海上应西望，秦驻山高即秀州。
送杜公韬武归浦口
作者：吴伟业
朝代：明
体裁：古风

将军威名著关陇，紫面虬髯锋骨竦。西州名士重人豪，北地高门推将种。起家二十便登坛，气压三河震百蛮。夜半旌旗度青海，雪中笳鼓动萧关。当时海内称刘杜，死事忠勋君叔父。黄砂碛上起丰碑，李氏功名何足数。君为犹子有家风，都护防秋杖节同。白帝传烽移剑外，黄巾闻警出榆中。功败垂成谋不用，十年心力堪悲痛。只今天地满风尘，馀生沦落江南梦。江南烟雨长菰蒲，蟹舍鱼庄家有无。醉里放歌衰鬓短，狂来摇笔壮心苏。自言少年好诗酒，学佛求仙遍师友。床头真诀幸犹在，肘后阴符复何有。嗟余憔悴卧江潭，骑省哀伤初未久。君来一见即论文，谓结婚姻商不朽。蹉跎此意转成空，自恨愆期负若翁。非是隽君辞霍氏，终然丁掾感曹公。此后相逢辄悲叹，秦关何处乡书断。苦忆江南欲住难，羁栖老病无人看。三经出塞五专征，一卷诗书记姓名。奴仆旌旄多甲第，亲朋兵火剩浮生。重向天涯与我别，凭栏把酒添凄咽。烟水芦花一雁飞，回头却望江南月。
送杜大于皇从娄东往武林兼简曹司农秋岳范佥事正
作者：吴伟业
朝代：明
体裁：古风

五月江村客行晓，僮无朝餔马无草。路穿槐柳到柴门，满架藤花屋洒扫。与君相别定何年，一见嗟余头白早。东邻浊酒赊未到，盘格粗疏具梨枣。莫怪贫家一饭难，主人长饥客不饱。解囊示我金焦诗，四壁波涛惊欲倒。一气元音接混茫，想落千峰入飞鸟。近来此地擅时誉，粉饰开元与天宝。我把耒锄倦唱酬，耻画蛾眉斗工巧。看君爽气出江山，始悔从前作诗少。海内悠悠识者谁，汝有平生故人好。副相犹然卧茂陵，侍郎已是归岭表。况逢少伯共登临，西子湖头月皎皎。人生贫贱何足悲，纵酒高歌白云杳。胜绝容留我辈狂，劫灰烧尽雷峰小。落落穷途感快游，愧我菰芦色枯槁。佳句流传遍世间，寄书早慰江潭老。
送杨凫岫
作者：吴伟业
朝代：明

萧瑟江湖逐客船，乱离兄弟夕阳边。芜城是处逢寒食，苦叶如人渡汶川。回首风尘生杞棘，伤心矰？在鹰鹯。曾经召见多封事，一病犹缘明主怜。
送杨凫岫
作者：吴伟业
朝代：明
体裁：七言律诗

萧瑟江湖逐客船，乱离兄弟夕阳边。芜城是处逢寒食，苦叶如人渡汶川。回首风尘生杞棘，伤心矰�在鹰鹯。曾经召见多封事，一病犹缘明主怜。
送杨怀湄擢临安令
作者：吴伟业
朝代：明
体裁：七言律诗

听松铃阁放衙阴，飞瀑穿阶石室琴。许掾仙居丹井在，谢公游策碧云深。山农虎善樵微径，溪女蚕忙采远林。此地何王誇衣锦，锦城人起故乡心。
送杨犹龙学士按察山西·其一
作者：吴伟业
朝代：明
体裁：七言律诗

碧山学士起严装，新把牙旌下太行。玉麈开尊从将吏，银毫判牒喜文章。三关日落凝笳吹，千骑风流出射堂。忆赐锦袍天上暖，西游早拂雁门霜。
送杨犹龙学士按察山西·其二
作者：吴伟业
朝代：明
体裁：七言律诗

一天凉影散鸣珂，落木平沙雁度河。北地诗名三辅少，西风客思五原多。紫貂被酒云中火，铁笛迎秋塞上歌。回首禁城从猎处，千山残雪满滹沱。
送林衡者归闽
作者：吴伟业
朝代：明
体裁：七言律诗

五月关山树影圆，送君吹笛柳阴船。征途鶗鴂愁中雨，故国桄榔梦里天。夹漈草荒书满屋，连江人去雁飞田。无诸台上休南望，海色秋风又一年。
送永城吴令之任
作者：吴伟业
朝代：明
体裁：七言律诗

春风驿树早闻莺，马过梁园候吏迎。山县尹来三月雨，人家兵后十年耕。鸦啼粉堞河依岸，草没旗亭路入城。曾见官军收贼垒，时清今已重儒生。
送汪均万南归
作者：吴伟业
朝代：明
体裁：七言律诗

扁舟春草五湖宽，归去酴醾架未残。拨剌锦鳞初上箸，团枝珠实已堆盘。瘿瓢量水僧烧笋，拳石分泥客买兰。四月山塘风景好，知君端不忆长安。
送沈友圣汉川哭友诗·其一
作者：吴伟业
朝代：明
体裁：五言律诗

士有一知已，无须更不平。世翻嫌鲍叔，人窃骂侯生。置饮忘形踞，停骖废礼迎。柴门车辙在，感旧泪纵横。
送沈友圣汉川哭友诗·其三
作者：吴伟业
朝代：明
体裁：五言律诗

贫贱谁曾托，相逢许此身。论文青眼客，渍酒白衣人。丘垄松楸冷，江山薤露新。一杯倾汉水，不肯负春申。
送沈友圣汉川哭友诗·其二
作者：吴伟业
朝代：明
体裁：五言律诗

得信俄狂走，千山一哭中。弃家芒屩雪，为位草亭风。两水江声合，三生友道空。祗留黄鹤梦，相见话诗翁。
送沈友圣汉川哭友诗·其四
作者：吴伟业
朝代：明
体裁：五言律诗

徒步愁粮尽，伤心是各天。云埋大别树，雪暗小孤船。死友今朝见，狂名到处传。范张千里约，重补入晴川。
送沈绎堂太史之官大梁
作者：吴伟业
朝代：明
体裁：古风

云间学士推二沈，布衣召见登华省。多少金闺榜墨新，科名埋没声华冷。青史流传有弟兄，衣白山人披赐锦。一代才名并玉珂，百年绢素垂金粉。知君门胄本能文，易世遭逢更绝伦。射策紫裘胪唱出，马蹄不动六街尘。曲江李杜无遗恨，留取花枝待后人。即今艺苑多供奉，八分草隶清曹重。署额新宫十丈悬，韦郎体势看飞动。其馀作者何纷纷，争来待诏鸿都门。围棋赌墅王长史，丹青画马曹将军。君也读书致上第，传家翰墨閒游戏。迸落长空笔阵奇，纵横妙得先人意。顿挫沉雄类壮夫，双曈剪水清癯异。卧疾萧斋好苦吟，平生雅不为身计。唯留诗句满长安，清切长宜禁近官。秋雨直庐分手处，忽携书卷看嵩山。呜呼男儿不入即当出，生世谐为二千石。黄纸初除左冯翊，腰间两绶开颜色。君不见沈侍中，图书秘阁存家风。匹夫徒步拜侍从，况今淋漓御墨宫袍红。一麾去听梁园钟，轩车路出繁台东。杯酒意气何雍容，簿领岂足羞英雄。安能低眉折腰事铅椠，蹉跎白首从雕虫。
送湘阴沈旭轮谪判深州·其一
作者：吴伟业
朝代：明
体裁：五言律诗

谪宦经年待，蹉跎忝此州。犹然领从事，未得比诸侯。旅食沾微禄，官涂托浪游。却嫌持手板，厅壁姓名留。
送湘阴沈旭轮谪判深州·其三
作者：吴伟业
朝代：明
体裁：五言律诗

此亦堪为政，无因笑傲轻。尔能高治行，世止薄科名。烟井流移复，春苗斥卤耕。古来称一尉，何必尚专城。
送湘阴沈旭轮谪判深州·其二
作者：吴伟业
朝代：明
体裁：五言律诗

月出潇湘水，思家正渺然。不知西去信，可上北来船。故旧怜除目，妻孥笑俸钱。免教烽火隔，飘泊楚江边。
送湘阴沈旭轮谪判深州·其四
作者：吴伟业
朝代：明
体裁：五言律诗

岂不贪高卧，其如世路非。故园先业在，多难几时归。遇事愁官长，逢人羡布衣。君看洞庭雁，日夜向南飞。
送照如禅师还吴门
作者：吴伟业
朝代：明
体裁：五言律诗

秋气肃群虑，衲衣还故栖。云生孤杖迥，月出万山低。乞火青枫寺，疏泉紫芋畦。石床棕拂子，尽说是曹溪。
送王元照
作者：吴伟业
朝代：明

青山补屋爱流泉，画里移家就辋川。添得一舟乘兴上，烟波随处小游仙。始兴公子旧诸侯，丹荔红蕉岭外游。席帽京尘浑忘却，被人强唤作廉州。朔风归思满萧关，笔墨荒寒点染间。何似大痴三丈卷，万松残雪富春山。
送王子彦
作者：吴伟业
朝代：明
体裁：五言律诗

失意独焉往，自怜归计非。无家忘别苦，多难爱书稀。白首投知己，青山负布衣。秋风秣陵道，惆怅素心违。
送王子彦归南·其一
作者：吴伟业
朝代：明
体裁：五言律诗

得失归时辈，如君总不然。共知三径志，早定十年前。身业先畴废，家风素德传。萧条书一卷，重上故乡船。
送王子彦归南·其三
作者：吴伟业
朝代：明
体裁：五言律诗

错受尘途误，栖栖蚤半生。中年存旧业，雅志毕躬耕。忧患妨高卧，衰迟累远行。与君嗟失路，不独为无成。
送王子彦归南·其二
作者：吴伟业
朝代：明
体裁：五言律诗

一第虽无意，名场技有馀。解颐匡鼎说，运腕率更书。材已遭时弃，官犹辱诏除。白头才一命，需次复何如。
送王子彦归南·其四
作者：吴伟业
朝代：明
体裁：五言律诗

客里逢中表，登临酒一杯。好将身计拙，留使后人材。灯火乡园近，风尘笑语开。相携孙入抱，解唤阿翁来。
送王子惟夏以牵染北行·其一
作者：吴伟业
朝代：明
体裁：五言律诗

晚岁论时辈，空群汝擅能。祗疑栎阳逮，犹是济南徵。名字供人借，文章召鬼憎。阿戎才地在，到此亦何凭。
送王子惟夏以牵染北行·其三
作者：吴伟业
朝代：明
体裁：五言律诗

客睡愁频起，霜天贯索明。此中多将相，何事一书生。末俗高门贱，清时讼系轻。为文投狱吏，归去就躬耕。
送王子惟夏以牵染北行·其二
作者：吴伟业
朝代：明
体裁：五言律诗

二十轻当世，愁君门户难。比来狂大减，翻致祸无端。落木乡关远，疲驴道路寒。敝衣王谢物，请勿笑南冠。
送王子惟夏以牵染北行·其四
作者：吴伟业
朝代：明
体裁：五言律诗

但可宽幽絷，从教察孝廉。昔人能荐达，名士出髡钳。世局胥縻梦，生涯季主占。定闻收杜笃，宁止放江淹。
送王孝源备兵山西
作者：吴伟业
朝代：明
体裁：七言律诗

秋尽黄河气欲收，千山雪色照并州。雕盘落木苍崖壮，马蹴层冰断涧流。父老壶关迎节使，将军广武耻封侯。雍容宾佐资谭笑，吹笛城南月夜楼。
送王玄照还山·其一
作者：吴伟业
朝代：明
体裁：七言绝句

青山补屋爱流泉，画里移家就辋川。添得一舟乘兴上，烟波随处小游仙。
送王玄照还山·其七
作者：吴伟业
朝代：明
体裁：七言绝句

河北三公一纸书，浪游何处曳长裾。归田旧业春山尽，华子冈头自钓鱼。
送王玄照还山·其三
作者：吴伟业
朝代：明
体裁：七言绝句

报国松根庙市开，公侯车马斗如雷。疲驴一笑且归去，刑部街前曾看来。
送王玄照还山·其二
作者：吴伟业
朝代：明
体裁：七言绝句

始兴公子旧诸侯，丹荔红蕉岭外游。席帽京尘浑忘却，被人强唤作廉州。
送王玄照还山·其五
作者：吴伟业
朝代：明
体裁：七言绝句

布衣懒自入侯门，手迹流传姓氏存。闻道相公谈翰墨，向人欲访赵王孙。
送王玄照还山·其八
作者：吴伟业
朝代：明
体裁：七言绝句

五马南来韦使君，故人相见共论文。酒阑面乞黄堂俸，明日西山买白云。
送王玄照还山·其六
作者：吴伟业
朝代：明
体裁：七言绝句

朔风归思满萧关，笔墨荒寒点染间。何似大痴三丈卷，万松残雪富春山。
送王玄照还山·其四
作者：吴伟业
朝代：明
体裁：七言绝句

内府图书不计钱，汉家珠玉散云烟。而今零落无收处，故国兴亡已十年。
送王藉茅学士按察浙江·其一
作者：吴伟业
朝代：明
体裁：七言律诗

始兴门第故人稀，才子传家典北扉。画省日移花更发，御沟春过柳成围。江湖宦迹飘蓬转，嵩少乡心旅雁飞。重到冶城开戟地，岂堪还问旧乌衣。
送王藉茅学士按察浙江·其二
作者：吴伟业
朝代：明
体裁：七言律诗

讼堂閒啸听流莺，十载东南忆避兵。江左湖山多故吏，王家书画岂虚名。从容簿领诗还就，料理烟霞政自成。欲过会稽寻褉事，断碑春草曲池平。
送田髴渊孝廉南还·其一
作者：吴伟业
朝代：明
体裁：五言律诗

客路论投分，三年便已深。每寻萧寺约，共话故园心。远水明浮棹，疏村响急砧。灞亭桥畔柳，恰为两人阴。
送田髴渊孝廉南还·其三
作者：吴伟业
朝代：明
体裁：五言律诗

拂袖非长策，蹉跎为老亲。还家仍在客，不仕却依人。胜识酬知已，奇怀答鬼神。镜湖千丈月，莫染雒阳尘。
送田髴渊孝廉南还·其二
作者：吴伟业
朝代：明
体裁：五言律诗

穷老无相识，如君得数过。祇贪怀抱尽，其奈别离多。昼静堪摊卷，江宽足放歌。胜游佳绝处，回首隔关河。
送田髴渊孝廉南还·其四
作者：吴伟业
朝代：明
体裁：五言律诗

浪迹存吾道，风流独有君。群公虽走币，狂客自论文。樽酒堪呼月，双峰看出云。可怜沧海上，宋玉正参军。
送程太史翼苍谪姑苏学博
作者：吴伟业
朝代：明
体裁：五言律诗

道重何妨谪，官轻却便归。程门晴雪迥，吴市暮山微。旧俗弦歌在，前贤文字非。即今崇政殿，寥落侍臣衣。
送穆苑先南还·其一
作者：吴伟业
朝代：明
体裁：五言律诗

遍欲商身计，相逢话始真。幸留残岁伴，忍作独归人。年逼愁中老，家安梦里贫。与君谋共隐，为报故园春。
送穆苑先南还·其三
作者：吴伟业
朝代：明
体裁：五言律诗

舍弟今年别，临分恰杪秋。苦将前日泪，重向故人流。海国愁安枕，乡田喜薄收。相期裁数纸，春雨便归舟。
送穆苑先南还·其二
作者：吴伟业
朝代：明
体裁：五言律诗

骤见疑还喜，堪当我半归。路从今日近，信果向来稀。同事交方散，残编道已非。老亲看慰甚，坐久更沾衣。
送穆苑先南还·其四
作者：吴伟业
朝代：明
体裁：五言律诗

庭树书来长，空阶落叶黄。酒乘今夜月，梦绕一林霜。客过探松坞，童饥偃石床。因君谢猿鹤，开我北山堂。
送纪伯紫往太原·其一
作者：吴伟业
朝代：明
体裁：五言律诗

不识卢从事，能添幕府雄。河穿高阙塞，山压晋阳宫。霜碛三关树，秋原万马风。相依刘越石，清啸戍楼中。
送纪伯紫往太原·其三
作者：吴伟业
朝代：明
体裁：五言律诗

客舍同三子，春风去住愁。那知为此别，五月又并州。榆荚催征骑，榴花落御沟。知君分手意，端不为封侯。
送纪伯紫往太原·其二
作者：吴伟业
朝代：明
体裁：五言律诗

羡杀狂书记，翩翩负令名。军知长揖贵，客傲敝裘轻。酒肆传呼醉，毬场倒屣迎。须看雁门守，不及洛阳生。
送纪伯紫往太原·其四
作者：吴伟业
朝代：明
体裁：五言律诗

佐府偏多暇，从容岸帻时。诗成千骑待，檄就百城知。从猎贪呼妓，行边快赌棋。归将出塞曲，唱与五陵儿。
送纯祜兄之官确山·其一
作者：吴伟业
朝代：明
体裁：五言律诗

五十犹卑宦，栖栖在此行。官从鹅炙贵，客向马蹄轻。风俗高持论，山川喜罢兵。清时人物重，县小足知名。
送纯祜兄之官确山·其三
作者：吴伟业
朝代：明
体裁：五言律诗

悬瓠城西路，关山雪夜刀。至今劳战伐，何日剪蓬蒿。地瘠军租少，官轻客将豪。相逢蔡父老，閒说汉功曹。
送纯祜兄之官确山·其二
作者：吴伟业
朝代：明
体裁：五言律诗

绝有明湖胜，青山属蔡州。曾为钓台客，今作朗陵侯。定访袁安卧，须从叔度游。政閒人吏散，厅壁扫丹丘。
送纯祜兄之官确山·其四
作者：吴伟业
朝代：明
体裁：五言律诗

落日龙陂望，西风动黍禾。归人淮右近，名士汝南多。河上孤城迥，天中万马过。一官凋瘵后，兄弟意如何。
送纯祜兄浙中藩幕·其一
作者：吴伟业
朝代：明
体裁：五言律诗

散吏仍为客，轻帆好过家。但逢新种柳，莫话久看花。黄阁交须旧，青山道未赊。独嗟兄弟远，辛苦滞京华。
送纯祜兄浙中藩幕·其三
作者：吴伟业
朝代：明
体裁：五言律诗

亦有湖山兴，栖迟减宦情。官非迁吏傲，客岂故侯轻。粉壁僧寮画，烟堤妓舫声。从容趋府罢，斗酒听流莺。
送纯祜兄浙中藩幕·其二
作者：吴伟业
朝代：明
体裁：五言律诗

一第添怃悴，似君遭遇稀。杜门先业废，乞禄壮心违。歌管移山棹，湖光上客衣。浪游装苟足，叩我故园扉。
送纯祜兄浙中藩幕·其四
作者：吴伟业
朝代：明
体裁：五言律诗

忽忽思陈事，全家客剡中。江山连暮雨，身世隔残虹。高馆燃官烛，清猿叫晓风。一竿秋色里，踪迹愧渔翁。
送继起和尚入天台
作者：吴伟业
朝代：明
体裁：五言律诗

振锡西泠渡，潮声定后闻。屐侵盘磴雪，衣湿渡江云。树向双崖合，泉经一杖分。石林精舍好，猿鸟慰离群。
送致言上人
作者：吴伟业
朝代：明
体裁：五言律诗

独下千峰去，苍溪出树腰。云生穿磴屐，月满过江瓢。一饭从村寺，前身梦石桥。经行无定着，惆怅故山遥。
送詹司理之官济南
作者：吴伟业
朝代：明
体裁：五言律诗

匹马指营丘，风清肃爽鸠。齐言盈万户，楚客长诸侯。梅发江关信，松高日观秋。故人惭鲍叔，相送话东游。
送许尧文之官莆阳·其一
作者：吴伟业
朝代：明
体裁：七言律诗

乌石烟峦列画图，双旌遥喜入名都。路经鹧岭还龙岭，符剖鸳湖更鲤湖。访旧草堂搜万卷，吟诗别墅补千株。知君不浅弦歌兴，别有高楼起望壶。
送许尧文之官莆阳·其二
作者：吴伟业
朝代：明
体裁：七言律诗

榕阴五马快骖驔，亲到游洋古越南。抹丽香分鱼魫细，荔支浆胜橘奴甘。鲛宫月映浮春屿，蜃市烟消见夕岚。此去褰帷先问俗，上溪秋色正堪探。
送赣州曾庭闻孝廉移家宁夏
作者：吴伟业
朝代：明
体裁：七言律诗

十年走马向天涯，回首关河数暮鸦。大庾岭头初罢战，贺兰山下不思家。诗成碛里因闻雁，书到江南定落花。夜半酒楼羌笛起，软裘冲雪踏鸣沙。
送赵友沂下第南归
作者：吴伟业
朝代：明
体裁：七言律诗

秋风匹马试登临，此日能无感慨心。赵氏只应完白璧，燕台今已重黄金。乡关兵火伤王粲，京国才名识杜钦。最是淮南遇摇落，相思千里暮云深。
送郭宫赞次庵谪宦山西
作者：吴伟业
朝代：明
体裁：五言律诗

薄宦知何恨，秋风刷羽毛。因沾太行雪，忆赐未央�。问俗壶关老，筹边马邑豪。争传郭有道，名姓压词曹。
送钱子璧赴大名
作者：吴伟业
朝代：明
体裁：五言律诗

一骑冲寒雪，孤城叫晚鸦。参军雄镇地，上客相公家。酒尽河声合，灯残剑影斜。信陵方下士，旅思莫兴嗟。
送陇右道吴赞皇之任
作者：吴伟业
朝代：明
体裁：七言律诗

笳鼓千人度陇头，使君斜控紫骅骝。城高赤坂鱼盐塞，日落黄河鸟鼠秋。移檄北庭收属国，阅兵西海取封侯。请倾百斛葡萄酒，玉笛关山缓带游。
送顾茜来典试东粤
作者：吴伟业
朝代：明
体裁：七言律诗

客路梅花岭外飘，江山才调属车招。石成文字兵须定，珠出风雷瘴自消。使者干旌开五管，诸生礼乐化三苗。凭君寄语征南将，谁勒炎天铜柱标。
送黄子羽之任四首 其一 襄阳
作者：吴伟业
朝代：明
体裁：五言律诗

始见征途乱，十年忧此方。君还思圣主，何意策贤良。楚蜀烽烟接，江山指顾长。袛今庞德祖，不复卧襄阳。
送黄子羽之任四首 其三 成都
作者：吴伟业
朝代：明
体裁：五言律诗

鱼凫开国险，花月锦城香。巨石当门观，奇书刻渺茫。江流人事胜，台榭霸图荒。万里沧浪客，题诗问草堂。
送黄子羽之任四首 其二 巫峡
作者：吴伟业
朝代：明
体裁：五言律诗

高深积气浮，水石怒相求。胜绝频宜顾，奇情不易留。苍凉难久立，浩荡复谁收。诗思江天好，春云满益州。
送黄子羽之任四首 其四 新都
作者：吴伟业
朝代：明
体裁：五言律诗

丞相新都后，如今复几人。先皇重元老，大礼自尊亲。旧俗科条古，前贤风尚醇。似君真茂宰，白石水潾潾。
途中遇雪即事言怀
作者：吴伟业
朝代：明
体裁：五言排律

雪来榆塞北，人去卫河西。川陇方瀰漫，关山正惨凄。短衣吹带直，矫帽压檐低。渔卧舟胶浦，樵归柳断溪。危滩沙路失，废井草痕齐。塔迥埋榱桷，台荒冻鼓鼙。襆轻装易发，书重笈难携。久病人贻药，长途友赠绨。横津船渡马，野店屋栖鸡。家诉兵来破，墙嫌客乱题。箦床宁有席，苇壁半无泥。路远人呼饭，厨空妇乞醯。白溲荞作饵，绿糁韭成齑。入箸非鲑菜，堆柈少枣梨。山薪土锉续，村酿瓦罂提。龁莝驴如怒，窥灯鼠似啼。旗亭人又起，草市路偏挤。遇淖前驺唱，冲风后骑嘶。舆肩几步换，囊糒一夫赍。行子谁停辔，居人尚掩闺。渐逢农荷锸，稍见叟扶藜。往事观车毂，浮踪信马蹄。世应嘲仆仆，我亦叹栖栖。赤县初移社，青门早灌畦。馀生随雁䳱，壮志失虹蜺。筑圃千条柳，耕田十具犁。昔贤长笑傲，吾道务提撕。得失书新语，行藏学古稽。诗才追短李，画癖近迂倪。室静閒支枕，楼高懒上梯。老宜称漫士，穷喜备残黎。有道宁徵管，无才却荐嵇。北山休诮让，东观岂攀跻。令伯亲垂白，中郎女及笄。离程波渺渺，别泪草萋萋。忆弟看云远，思亲望树迷。书来盘谷友，梦向鹿门妻。蹭蹬吾衰矣，飘零归去兮。莼鲈三泖宅，花鸟五湖堤。著屐寻庐峤，张帆入剡溪。江南春雨足，把酒听黄鹂。
通玄老人龙腹竹歌
作者：吴伟业
朝代：明
体裁：古风

通玄老人来何方，碧曥赪面拳毛苍。手披地图向我说，指点西极天微茫。视彼万里若咫尺，使我不得悲他乡。京师公卿谁旧识，与君异国同周行。九州丧乱朋友尽，此道不绝留扶桑。床头示我龙腹竹，夜半风雨疑腾骧。尾烧鳞蜕飞不得，苍皮倔强膺微张。此中空洞亦何有，得无颔下骊珠藏。汉家使者通大夏，仍来邛蜀搜筼筜。更踰葱岭访异种，携归上苑栖鸾皇。我欲裁之作龙笛，水底老蛟吟不得。纵使长房投葛陂，此龙僵卧难扶策。可是天教产竹郎，八荒奇事谁能识。一从海上西南来，中原筱簜多良材。淇园已竭苍生痛，会稽正采征夫哀。天留异质在无用，任将抛掷生尘埃。若有人兮在空谷，束素娟娟不盈匊。尽道腰肢瘦胜肥，此君无乃非其族。雪压霜欺直干难，轮囷偃蹇忘荣辱。邴君岂出子鱼下，高人磊砢遭题目。玉笋新抽渐拂云，摩挲自倚东墙曲。苦节长同处士饥，宽心好耐湘妃哭。吁嗟乎昆崙以外流沙西，当年老子驱青犊。手中竹杖插成林，杀青堪写遗经读。君不见犹龙道德五千字，要言无过宁为腹。何可一日无此竹。
遇南厢园叟感赋
作者：吴伟业
朝代：明
体裁：古风

寒潮冲废垒，火云烧赤冈。四月到金陵，十日行大航。平生游宦地，踪迹都遗忘。道遇一园叟，问我来何方。犹然认旧役，即事堪心伤。开门延我坐，破壁低围墙。却指灌莽中，此即为南厢。衙舍成丘墟，佃种输租粮。谋生改衣食，感旧存园庄。艰难守兹土，不敢之他乡。我因访故基，步步添思量。面水背苍崖，中为所居堂。四海罗生徒，六馆登文章。松桧皆十围，钟筦声锵锵。百顷摇澄潭，夹岸栽垂杨。池上临华轩，菡萏吹芬芳。谭笑尽贵游，花月倾壶觞。其南有一亭，梧竹生微凉。回头望鸡笼，庙貌诸侯王。左李右邓沐，中坐徐与常。霜髯见锋骨，老将东瓯汤。配食十六侯，剑佩森成行。得之为将相，宁复忧封疆。北风江上急，万马朝腾骧。重来访遗迹，落日唯牛羊。吁嗟中山孙，志气胡勿昂。生世苟如此，不如死道傍。惜哉裸体辱，仍在功臣坊。萧条同泰寺，南枕山之阳。当时宝志公，妙塔天花香。改葬施金棺，手诏追褒扬。袈裟寄灵谷，制度由萧梁。千尺观象台，太史书祯祥。北望占旄头，夜夜愁光铓。高帝遗衣冠，月出修蒸尝。图书盈玉几，弓剑堆金床。承乏忝兼官，再拜陈衣裳。南内因洒扫，铜龙启未央。幽花生御榻，苔涩青苍琅。离宫须望幸，执戟卫中郎。万事今尽非，东逝如长江。钟陵十万松，大者参天长。根节犹青铜，屈曲苍皮僵。不知何代物，同日遭斧创。前此千百年，岂独无兴亡。况自百姓伐，孰者非耕桑。群生与草木，长养皆吾皇。人理已澌灭，讲舍宜其荒。独念四库书，卷轴夸缥缃。孔庙铜牺尊，斑剥填青黄。弃掷草莽间，零落谁收藏。老翁见话久，妇子私相商。人倦马亦疲，剪韭炊黄粱。慎莫笑贫家，一一罗酒浆。从头诉兵火，眼见尤悲怆。大军从北来，百姓闻惊惶。下令将入城，传箭需民房。里正持府帖，佥在御赐廊。插旗大道边，驱遣谁能当。但求骨肉完，其敢携筐箱。扶持杂幼稚，失散呼耶娘。江南昔未乱，闾左称阜康。马阮作相公，行事偏猖狂。高镇争扬州，左兵来武昌。积渐成乱离，记忆应难详。下路初定来，官吏踰贪狼。按籍缚富人，坐索千金装。以此为才智，岂曰惟私囊。今日解马草，明日脩官塘。诛求却到骨，皮肉俱生疮。野老读诏书，新政求循良。瓜畦亦有畔，沟水亦有防。始信立国家，不可无纪纲。春来雨水足，四野欣农忙。父子力耕耘，得粟输官仓。遭遇重太平，穷老其何妨。薄暮难再留，暝色犹青苍。策马自此去，悽恻摧中肠。顾羡此老翁，负耒歌沧浪。牢落悲风尘，天地徒茫茫。
遇南厢园叟感赋八十韵
作者：吴伟业
朝代：明

寒潮冲废垒，火云烧赤冈。四月到金陵，十日行大航。平生游宦地，踪迹都遗忘。道遇一园叟，问我来何方。犹然认旧役，即事堪心伤。开门延我坐，破壁低围墙。却指灌莽中，此即为南厢。衙舍成丘墟，佃种输租粮。谋生改衣食，感旧存园庄。艰难守兹土，不敢之他乡。我因访故基，步步添思量。面水背苍崖，中为所居堂。四海罗生徒，六馆登文章。松桧皆十围，钟筦声锵锵。百顷摇澄潭，夹岸栽垂杨。池上临华轩，菡萏吹芬芳。谈笑尽贵游，花月倾壶觞。其南有一亭，梧竹生微凉。回头望鸡笼，庙貌诸侯王。左李右邓沐，中坐徐与常。霜髯见锋骨，老将东瓯汤。配食十六侯，剑佩森成行。得之为将相，宁复忧封疆。北风江上急，万马朝腾骧。重来访遗迹，落日唯牛羊。吁嗟中山孙，志气胡勿昂！生世苟如此，不如死道旁。惜哉裸体辱，仍在功臣坊。萧条同泰寺，南枕山之阳。当时宝志公，妙塔天花香。改葬施金棺，手诏追褒扬。袈裟寄灵谷，制度由萧粱。千尺观象台，太史书桢祥。北望占旄头，夜夜愁光铓。高帝遗衣冠，月出修蒸尝。图书盈玉几，弓剑堆金床。承乏忝兼官，再拜陈衣裳。南内因洒扫，铜龙启未央。幽花生御榻，苔涩青仓琅。离宫须望幸，执戟卫中郎。万事今尽非，东逝如长江。钟陵十万松，大者参天长。根节犹青铜，屈曲苍皮僵。不知何代物，同日遭斧创。前此千百年，岂独无兴亡！况自百姓伐，孰者非耕桑！群生与草木，长养皆吾皇。人理已澌灭，讲舍宜其荒。独念四库书，卷轴夸缥缃。孔庙铜牺尊，斑剥填青黄。弃掷草莽间，零落谁收藏！老翁见话久，妇子私相商。人倦马亦疲，剪韭炊黄粱。慎莫笑家贫，一一罗酒浆。从头诉兵火，眼见尤悲怆。大军从北来，百姓闻惊惶。下令将入城，传箭需民房。里正持府帖，佥在御赐廊。插旗大道边，驱遣谁能当！但求骨肉完，其敢携筐箱？扶持杂幼稚，失散呼耶娘。江南昔未乱，闾左称阜康。马阮作相公，行事偏猖狂。高镇争扬州，左兵来武昌。积渐成乱离，记忆应难详。下路初定来，官吏逾贪狼。按籍缚富人，坐索干金装。以此为才智，岂曰惟私囊。今日解马草，明日修官塘。诛求却到骨，皮肉俱生疮。野老读诏书，新政求循良。瓜畦亦有畔，沟水亦有防。始信立国家，不可无纪纲。春来雨水足，四野欣农忙。父子力耕耘，得粟输官仓。遭遇重太平，穷老其何妨！薄暮难再留，瞑色犹青苍。策马自此去，凄侧摧中肠。顾羡此老翁，负耒歌沧浪。牢落悲风尘，天地徒茫茫。
遇南厢园叟感赋八十韵
作者：吴伟业
朝代：明

寒潮冲废垒，火云烧赤冈。四月到金陵，十日行大航。平生游宦地，踪迹都遗忘。道遇一园叟，问我来何方。犹然认旧役，即事堪心伤。开门延我坐，破壁低围墙。却指灌莽中，此即为南厢。衙舍成丘墟，佃种输租粮。谋生改衣食，感旧存园庄。艰难守兹土，不敢之他乡。我因访故基，步步添思量。面水背苍崖，中为所居堂。四海罗生徒，六馆登文章。松桧皆十围，钟筦声锵锵。百顷摇澄潭，夹岸栽垂杨。池上临华轩，菡萏吹芬芳。谈笑尽贵游，花月倾壶觞。其南有一亭，梧竹生微凉。回头望鸡笼，庙貌诸侯王。左李右邓沐，中坐徐与常。霜髯见锋骨，老将东瓯汤。配食十六侯，剑珮森成行。得之为将相，宁复忧封疆。北风江上急，万马朝腾骧。重来访遗迹，落日唯牛羊。吁嗟中山孙，志气胡勿昂！生世苟如此，不如死道旁。惜哉裸体辱，仍在功臣坊。萧条同泰寺，南枕山之阳。当时宝志公，妙塔天花香。改葬施金棺，手诏追褒扬。袈裟寄灵谷，制度由萧粱。千尺观象台，太史书桢祥。北望占旄头，夜夜愁光鋩。高帝遗衣冠，月出修蒸尝。图书盈玉几，弓剑堆金床。承乏忝兼官，再拜陈衣裳。南内因洒扫，铜龙启未央。幽花生御榻，苔涩青仓琅。离宫须望幸，执戟卫中郎。万事今尽非，东逝如长江。钟陵十万松，大者参天长。根节犹青铜，屈曲苍皮僵。不知何代物，同日遭斧创。前此千百年，岂独无兴亡！况自百姓伐，孰者非耕桑！群生与草木，长养皆吾皇。人理已澌灭，讲舍宜其荒。独念四库书，卷轴夸缥缃。孔庙铜牺尊，斑剥填青黄。弃掷草莽间，零落谁收藏！老翁见话久，妇子私相商。人倦马亦疲，剪韭炊黄粱。慎莫笑家贫，一一罗酒浆。从头诉兵火，眼见尤悲怆。大军从北来，百姓闻惊惶。下令将入城，传箭需民房。里正持府帖，佥在御赐廊。插旗大道边，驱遣谁能当！但求骨肉完，其敢携筐箱？扶持杂幼稚，失散呼耶娘。江南昔未乱，闾左称阜康。马阮作相公，行事偏猖狂。高镇争扬州，左兵来武昌。积渐成乱离，记忆应难详。下路初定来，官吏逾贪狼。按籍缚富人，坐索干金装。以此为才智，岂曰惟私囊。今日解马草，明日修官塘。诛求却到骨，皮肉俱生疮。野老读诏书，新政求循良。瓜畦亦有畔，沟水亦有防。始信立国家，不可无纪纲。春来雨水足，四野欣农忙。父子力耕耘，得粟输官仓。遭遇重太平，穷老其何妨！薄暮难再留，瞑色犹青苍。策马自此去，凄侧摧中肠。顾羡此老翁，负耒歌沧浪。牢落悲风尘，天地徒茫茫。
遇宋子建话故友有感
作者：吴伟业
朝代：明
体裁：五言律诗

对酒徐君剑，披襟宋玉秋。萧条当晚岁，生死隔炎洲。万里书难到，三山梦可求。伤心南去雁，老泪只交流。
遇旧友
作者：吴伟业
朝代：明
体裁：五言律诗

已过才追问，相看是故人。乱离何处见，消息苦难真。拭眼惊魂定，衔杯笑语频。移家就吾住，白首两遗民。
遣闷
作者：吴伟业
朝代：明

秋风泠泠蛩唧唧，中夜起坐长太息。我初避兵去城邑，田野相逢半亲识。扁舟遇雨烟村出，白版溪门主人立。鸡黍开尊笑延入，手持钓竿前拜揖。十载乡园变萧瑟，父老诛求穷到骨。一朝戎马生仓卒，妇人抱子草间匿。津亭无船渡不得，仰视乌鹊营其巢。天边矰？犹能逃，我独何为委蓬蒿。搔首回望明星高。鸡既鸣矣升高堂，问我消息来何方。欲语不语心彷徨。当年奔走虽茫茫，两亲筋力支风霜。上有王母方安康，下有新妇相扶将。小妹中夜缝衣裳，百口共到南湖庄。只今零落将谁望，出门一步纷蜩螗。十人五人委道傍，去乡五载重相见。江湖到处逢征战，一家未遂升平愿。百年那得长贫贱。人生岂不繇时命，万事忧愁感双鬓。兄弟三人我衰病，齿牙落尽谁能信。畴昔文章倾万乘，道傍争欲知名姓。中年读《易》甘肥遁，归来拟展云山兴。赤城黄海东南胜，故园烽火忧三径。京江战骨无人问，愁吟独向南楼凭。风尘咫尺何时定。故人往日燔妻子，我因亲在何敢死。憔悴而今困于此，欲往从之愧青史。生男欢喜生女怜，嗟我无子谁尤天。伤心七女尽亡母，啾啾乳燕枝难安。一女血泪啼阑干，舅姑岭表无书传。一女家破归间关，良人在北愁戍边。更有一女忧烽烟，围城六月江风寒。使我念此增辛酸，其余镫下行差肩。见人悲叹殊无端，携手游戏盈床前。相思夜阑更剪烛，严城鼓声振林木。众雏怖向床头伏，摇手禁之不敢哭。舍南春水成清渠，其上高柳三五株。草阁窈窕花扶疏，园有菜茹池有鱼。蓬头奴子推鹿车，艺瓜既熟分里闾。忽闻兵马来城隅，南翁北叟当窗趋。我把耒锄心踌蹰，问言不答将无愚。老大无成灌蔬壤，暂息干戈窃偃仰。舍之出门更何往，手种松杉已成长。白头儒生良自苦，独抱陈编住环堵。身历燕南遍齐鲁，摩挲漆经观石鼓。上探商周过三五，矻矻穷年竟奚补，岣嵝山头祝融火，百王遗文弃如土。马矢高于矍相圃，笺释虫鱼付榛莽。寓言何必齐庄周，属辞何必通《春秋》。一字不向人间留，乱离已矣吾无忧。
遣闷·其一
作者：吴伟业
朝代：明

秋风泠泠蛩唧唧，中夜起坐长太息。我初避兵去城邑，田野相逢半亲识。扁舟遇雨烟村出，白版溪门主人立。鸡黍开尊笑延入，手持钓竿前拜揖。十载乡园变萧瑟，父老诛求穷到骨。一朝戎马生仓卒，妇人抱子草间匿。津亭无船渡不得，仰视乌鹊营其巢。天边矰？犹能逃，我独何为委蓬蒿。搔首回望明星高。
遣闷·其一
作者：吴伟业
朝代：明
体裁：古风

秋风泠泠蛩唧唧，中夜起坐长太息。我初避兵去城邑，田野相逢半亲识。扁舟遇雨烟村出，白版溪门主人立。鸡黍开尊笑延入，手持钓竿前拜揖。十载乡园变萧瑟，父老诛求穷到骨。一朝戎马生仓卒，妇人抱子草间匿。津亭无船渡不得，仰视乌鹊营其巢。天边矰�犹能逃，我独何为委蓬蒿。搔首回望明星高。
遣闷·其三
作者：吴伟业
朝代：明

人生岂不繇时命，万事忧愁感双鬓。兄弟三人我衰病，齿牙落尽谁能信。畴昔文章倾万乘，道傍争欲知名姓。中年读《易》甘肥遁，归来拟展云山兴。赤城黄海东南胜，故园烽火忧三径。京江战骨无人问，愁吟独向南楼凭。风尘咫尺何时定。故人往日燔妻子，我因亲在何敢死。憔悴而今困于此，欲往从之愧青史。
遣闷·其三
作者：吴伟业
朝代：明
体裁：古风

人生岂不繇时命，万事忧愁感双鬓。兄弟三人我衰病，齿牙落尽谁能信。畴昔文章倾万乘，道旁争欲知名姓。中年读《易》甘肥遁，归来拟展云山兴。赤城黄海东南胜，故园烽火忧三径。京江战骨无人问，愁吟独向南楼凭。风尘咫尺何时定，故人往日燔妻子。我因亲在何敢死，憔悴而今困于此，欲往从之愧青史。
遣闷·其二
作者：吴伟业
朝代：明

鸡既鸣矣升高堂，问我消息来何方。欲语不语心彷徨。当年奔走虽茫茫，两亲筋力支风霜。上有王母方安康，下有新妇相扶将。小妹中夜缝衣裳，百口共到南湖庄。只今零落将谁望，出门一步纷蜩螗。十人五人委道傍，去乡五载重相见。江湖到处逢征战，一家未遂升平愿。百年那得长贫贱。
遣闷·其二
作者：吴伟业
朝代：明
体裁：古风

鸡既鸣矣升高堂，问我消息来何方。欲语不语心彷徨，当年奔走虽茫茫。两亲筋力支风霜，上有王母方安康。下有新妇相扶将，小妹中夜缝衣裳。百口共到南湖庄，只今零落将谁望。出门一步纷蜩螗，十人五人委道旁。去乡五载重相见，江湖到处逢征战。一家未遂升平愿，百年那得长贫贱。
遣闷·其五
作者：吴伟业
朝代：明

舍南春水成清渠，其上高柳三五株。草阁窈窕花扶疏，园有菜茹池有鱼。蓬头奴子推鹿车，艺瓜既熟分里闾。忽闻兵马来城隅，南翁北叟当窗趋。我把耒锄心踌蹰，问言不答将无愚。老大无成灌蔬壤，暂息干戈窃偃仰。舍之出门更何往，手种松杉已成长。
遣闷·其五
作者：吴伟业
朝代：明
体裁：古风

舍南春水成清渠，其上高柳三五株。草阁窈窕花扶疏，园有菜茹池有鱼。蓬头奴子推鹿车，艺瓜既熟分里闾。忽闻兵马来城隅，南翁北叟当窗趋。我把耒锄心踌躇，问言不答将无愚。老大无成灌蔬壤，暂息干戈窃偃仰。舍之出门更何往，手种松杉已成长。
遣闷·其六
作者：吴伟业
朝代：明
体裁：古风

白头儒生良自苦，独抱陈编住环堵。身历燕南遍齐鲁，摩挲漆经观石鼓。上探商周过三五，矻矻穷年竟奚补。岣嵝山头祝融火，百王遗文弃如土。马矢高于瞿相圃，笺释虫鱼付榛莽。寓言何必齐庄周，属辞何必通《春秋》。一字不向人间留，乱离已矣吾无忧。
遣闷·其六
作者：吴伟业
朝代：明

白头儒生良自苦，独抱陈编住环堵。身历燕南遍齐鲁，摩挲漆经观石鼓。上探商周过三五，矻矻穷年竟奚补，岣嵝山头祝融火，百王遗文弃如土。马矢高于矍相圃，笺释虫鱼付榛莽。寓言何必齐庄周，属辞何必通《春秋》。一字不向人间留，乱离已矣吾无忧。
遣闷·其四
作者：吴伟业
朝代：明

生男欢喜生女怜，嗟我无子谁尤天。伤心七女尽亡母，啾啾乳燕枝难安。一女血泪啼阑干，舅姑岭表无书传。一女家破归间关，良人在北愁戍边。更有一女忧烽烟，围城六月江风寒。使我念此增辛酸，其余镫下行差肩。见人悲叹殊无端，携手游戏盈床前。相思夜阑更剪烛，严城鼓声振林木。众雏怖向床头伏，摇手禁之不敢哭。
遣闷·其四
作者：吴伟业
朝代：明
体裁：古风

生男欢喜生女怜，嗟我无子谁尤天。伤心七女尽亡母，啾啾乳燕枝难安。一女血泪啼阑干，舅姑岭表无书传。一女家破归间关，良人在北愁戍边。更有一女忧烽烟，围城六月江风寒。使我念此增辛酸，其馀灯下行差肩。见人悲叹殊无端，携手游戏盈床前。相思夜阑更剪烛，严城鼓声振林木。众雏怖向床头伏，摇手禁之不敢哭。
遥别故友·其一
作者：吴伟业
朝代：明
体裁：五言律诗

绝域重分路，知君万里馀。马头辞主泪，雁足覆巢书。草没还家梦，霜飞过碛车。齐谐他日事，应记北溟鱼。
遥别故友·其二
作者：吴伟业
朝代：明
体裁：五言律诗

雪深难见日，海尽再逢关。野鼠多同穴，神鱼似断山。只应呼草地，都不类人间。勉谢从行者，他年有个还。
避乱·其一
作者：吴伟业
朝代：明
体裁：古风

我生江湖边，行役四方早。所历皆关河，故园迹偏少。归去已乱离，始忧天地小。从人访幽栖，居然逢浩渺。百顷矾清湖，烟清入飞鸟。沙石晴可数，凫鹥乱青草。主人柴门开，鸡声绿杨晓。花路若梦中，渔歌出杳杳。白云护仙源，劫灰应不扰。定计浮扁舟，于焉得终老。
避乱·其三
作者：吴伟业
朝代：明
体裁：古风

骤得江头信，龙关已不守。由来嗤早计，此日尽狂走。老稚争渡头，篙师露两肘。屡唤不肯开，得钱且沽酒。予也仓皇归，一时携百口。两桨速若飞，扁舟戢来久。路近忽又迟，依稀认杨柳。居人望帆立，入门但需帚。依然具盘餐，相依赖亲友。却话来途中，所见俱八九。失散追寻间，啼呼挽两手。屡休又急步，独行是衰朽。村女亦何心，插花尚盈首。
避乱·其二
作者：吴伟业
朝代：明
体裁：古风

长日频云乱，临时信孰传。愁看小儿女，仓卒恐纷然。缓急知难定，身轻始易全。预将襁褓寄，忍使道涂捐。天意添漂泊，孤舟雨不前。途长从妾怨，风急喜儿眠。水市湾头见，溪门屋后偏。终当淳朴处，不作畏途看。未得更名姓，先教礼数宽。因人拜村叟，自去榜渔船。多累心常苦，遭时转自怜。干戈犹未作，已自出门难。
避乱·其五
作者：吴伟业
朝代：明
体裁：古风

月出前村白，溪光照澄练。放楫浮中流，临风浩歌断。天堑非不雄，哀哉日荒燕。嗟尔谋国徒，坐失江山半。长年篙起舞，扁舟疾如箭。可惜两河士，技击无人战。孤篷铁笛声，闻之泪流霰。我生亦何为，遭时涉忧患。昔也游九州，今来五湖畔。麻鞋习奔走，沦落成愚贱。
避乱·其六
作者：吴伟业
朝代：明
体裁：古风

晓起哗兵至，戈船泊市桥。草草十数人，登岸沽村醪。结束虽非常，零落无弓刀。使气挝市翁，怒色殊无聊。不知何将军，到此贪逍遥。官军昔催租，下令严秋毫。尽道征夫苦，不惜耕人劳。江东今丧败，千里空萧条。此地村人居，不足容旌旄。君见大敌勇，莫但惊吾曹。
避乱·其四
作者：吴伟业
朝代：明
体裁：古风

此方容迹便，止为过来稀。一自人争避，溪山客易知。有心高酒价，无计掩渔扉。已见东郭叟，全家又别移。总无高枕地，祗道故园非。为客贪虾菜，逢人厌鼓鼙。兵戈千里近，隐遁十年迟。惟羡无家雁，沧江他自飞。
邓元昭奉使江右相遇吴门却赠
作者：吴伟业
朝代：明
体裁：七言律诗

五湖春草隐征笳，画舫图书泊晚沙。人谓相如初奉使，客传高密且还家。黑貂对雪浔阳树，绿酒看山茂苑花。回首石渠应赐马，玉河从猎雁行斜。
郯城晓发
作者：吴伟业
朝代：明
体裁：七言律诗

匹马孤城望眼愁，鸡声喔喔晓烟收。鲁山将断云不断，沂水欲流沙未流。野戍凄凉经丧乱，残民零落困诛求。他乡已过故乡远，屈指归期二月头。
醉春风 春思 春情
作者：吴伟业
朝代：明
体裁：词

眼底桃花媚。罗袜钩人处。四肢红玉软无言，醉。醉。醉。小阁回廊，玉壶茶暖，水沈香细。重整兰膏腻。偷解罗襦系。知心侍女下帘钩，睡。睡。睡。皓腕频移，云鬟低拥，羞眸斜睇。
醉春风·春思
作者：吴伟业
朝代：明
体裁：词

门外青骢骑。山外斜阳树。萧郎何事苦思归，去。去。去。燕子无情，落花多恨，一天憔悴。私语牵衣泪，醉眼畏人觑。今宵微雨怯春愁，住。住。住。笑整鸾衾，重添香兽，别离还未。
采石矶
作者：吴伟业
朝代：明
体裁：五言绝句

石壁千寻险，江流一矢争。曾闻飞将上，落日吊开平。
野望
作者：吴伟业
朝代：明

京江流自急，客思竟何依。白骨新开垒，青山几何围。危楼帆雨过，孤塔阵云归。日暮悲笳起，寒鸦漠漠飞。
野望·其一
作者：吴伟业
朝代：明
体裁：五言律诗

京江流自急，客思竟何依。白骨新开垒，青山几合围。危楼帆雨过，孤塔阵云归。日暮悲笳起，寒鸦漠漠飞。
野望·其二
作者：吴伟业
朝代：明
体裁：五言律诗

衰病重闻乱，忧危往事空。残村秋水外，新鬼月明中。树出千帆雾，江横一笛风。谁将数年泪，高处哭涂穷。
金人捧露盘·观演秣陵春
作者：吴伟业
朝代：明
体裁：词

记当年，曾供奉，旧霓裳。叹茂陵、遗事凄凉。酒旗戏鼓，买花簪帽一春狂。绿杨池馆，逢高会、身在他乡。喜新词，初填就，无限恨，断人肠。为知音、仔细思量。偷声减字，画堂高烛弄丝簧。夜深风月，催檀板、顾曲周郎。
钓台
作者：吴伟业
朝代：明
体裁：七言绝句

少有高名隐富春，南阳游学为亡新。高皇旧识屠沽辈，何似原陵有故人。
钟山
作者：吴伟业
朝代：明
体裁：七言律诗

王气消沉石子冈，放鹰调马蒋陵旁。金棺移塔思原庙，玉匣藏衣记奉常。杨柳重栽驰道改，樱桃莫荐寝园荒。圣公没后无抔土，姑孰江声空夕阳。
银泉山
作者：吴伟业
朝代：明
体裁：古风

银泉山下行人稀，青枫月落鱼灯微。道旁翁仲忽闻语，火入空坟烧宝衣。五陵小儿若狐兔，夜穴红墙县官捕。玉碗珠襦散草间，云是先朝郑妃墓。覆雨翻云四十年，专房共辇承恩顾。礼数繇来母后殊，至尊错把旁人怒。承直中宫侍宴回，血裹银环不知数。岂有言辞忤大家，蛾眉薄命将身误。宫人斜畔伯劳啼，声声为怨骊姬诉。尽道昭仪殉夜台，万岁千秋共朝暮。宫车一去不相随，当时枉信南山锢。只今云母似平生，皓齿明眸向谁妒。选侍陵园亦已荒，移宫事迹更茫茫。两朝台谏孤忠在，一月昭阳旧恨长。总为是非留信史，却怜恩宠异前王。路人尚说东西李，指点飞花入坏墙。
长安杂咏·其一
作者：吴伟业
朝代：明
体裁：七言律诗

玉泉秋散鼎湖龙，世庙玄都閟御容。绛节久销金灶火，青词长护石坛松。运移梅福身难去，道向麻姑使未逢。重过竹宫闻夜祭，徐无仙客话乾封。
长安杂咏·其三
作者：吴伟业
朝代：明
体裁：七言律诗

鼓角鸣鞘下建章，平明猎火照咸阳。黄山走马开新埒，青海求鹰出大荒。奉辔射生新宿卫，带刀行炙旧名王。侍臣献赋思遗事，指点先朝说豹房。
长安杂咏·其二
作者：吴伟业
朝代：明
体裁：七言律诗

石门秋耸妙高台，慈圣金轮寺榜开。龙苑树荒香界坏，鹿园花尽塔铃哀。灯传初地中峰变，经过流沙万里来。代有异人为教出，鸠摩天付不凡材。
长安杂咏·其四
作者：吴伟业
朝代：明
体裁：七言律诗

百战关山马槊高，耻将阶级斗萧曹。两河子弟能谈剑，一矢君王已赐袍。此日大家亲较武，他时年少定分茅。功成老将无人识，看取征南带血刀。
闻台州警·其一
作者：吴伟业
朝代：明
体裁：七言律诗

高滩响急峭帆收，橘柚人烟对郁洲。天际燕飞黄石岭，云中犬吠赤城楼。投戈将士逍遥卧，横笛渔翁缥缈愁。闻说天台踰万丈，可容长啸碧峰头。
闻台州警·其三
作者：吴伟业
朝代：明
体裁：七言律诗

天门中断接危梁，玉馆金庭迹渺茫。石鼓响来开峭壁，干将飞去出沧浪。仙家垒是何年筑，刺史丹无不死方。乱后有人还采药，越王馀算禹馀粮。
闻台州警·其二
作者：吴伟业
朝代：明
体裁：七言律诗

野哭山深叫杜鹃，阆风台畔羽书传。军扪绝磴松根火，士接飞流马上泉。雁积稻粱池万顷，猿知击刺剑千年。桃花好种今谁种，从此人间少洞天。
闻台州警·其四
作者：吴伟业
朝代：明
体裁：七言律诗

三江木落海天西，华顶风高听鼓鼙。瀑布洗兵青嶂险，石桥通马白云齐。途穷郑老身何窜，春去刘郎路总迷。最是孤城萧瑟甚，断虹残雨子规啼。
闻撤织造志喜
作者：吴伟业
朝代：明
体裁：七言律诗

春日柔桑士女歌，东南抒轴待如何。千金织绮花成市，万岁回文月满梭。恩诏只今怜赤子，贡船从此罢黄河。尚方玉帛年来盛，早见西川濯锦多。
阆园诗·其一
作者：吴伟业
朝代：明
体裁：五言律诗

先生家住处，门泊九江船。彭蠡春来水，匡庐雨后天。芰荷香石浦，粳稻熟湖田。独坐凭阑久，虚堂且晏眠。
阆园诗·其七
作者：吴伟业
朝代：明
体裁：五言律诗

倦策登临减，名山坐卧图。避人来栗里，投老乞菱湖。旧业存榆柳，新斋待竹梧。乱离知又至，安稳故园无。
阆园诗·其三
作者：吴伟业
朝代：明
体裁：五言律诗

性僻耽书画，蹉跎遍两京。提携诗卷重，笑傲客囊轻。小阁尊彝古，高人池馆清。平生无长物，端不负虚名。
阆园诗·其九
作者：吴伟业
朝代：明
体裁：五言律诗

青史吾徒事，先朝忝从臣。十年搜典册，万卷锁松筠。好友须分局，奇书肯借人。劫灰心力尽，牢落感风尘。
阆园诗·其二
作者：吴伟业
朝代：明
体裁：五言律诗

有客扶藜过，空山猿鸟知。苔侵萝径屐，松覆石床棋。楚米炊菰早，吴羹斫鲙迟。柴门相送罢，重定牡丹期。
阆园诗·其五
作者：吴伟业
朝代：明
体裁：五言律诗

绝壑非人境，丹砂废井留。移家依鹤砦，穿水遇龙湫。白石心长在，黄金药可求。何时弃妻子，还伴葛洪游。
阆园诗·其八
作者：吴伟业
朝代：明
体裁：五言律诗

陶令休官去，迎门笑语忙。那知三径菊，却怕九秋霜。十具牛谁种，千头橘未荒。可怜思爱子，付托在沧浪。
阆园诗·其六
作者：吴伟业
朝代：明
体裁：五言律诗

我爱东林好，还家学戴颙。经台凭怪石，麈尾折青松。书卷维摩论，溪山曹洞宗。欲修居士服，持偈问黄龙。
阆园诗·其十
作者：吴伟业
朝代：明
体裁：五言律诗

早买淮阴棹，仍登江上楼。晓来看北固，何处似南州。王谢池台尽，齐梁寝树秋。天涯忧国泪，岂为故乡流。
阆园诗·其四
作者：吴伟业
朝代：明
体裁：五言律诗

兴极歌还哭，狂来醉复醒。床头倾小榼，壁后卧长瓶。月出呼渔艇，花开置幔亭。门前流水急，数点暮山青。
阆州行
作者：吴伟业
朝代：明
体裁：古风

四坐且勿喧，听吾歌阆州。阆州天下胜，十二锦屏楼。歌舞巴渝盛，江山士女游。我有同年翁，阆中旧乡县。送客苍溪船，读书玉台观。忽乘相如车，谓受文翁荐。游宦非不归，十载成都乱。只君为爱子，相思不相见。相见隔长安，干戈徒步难。金牛盘七坂，铁马断千山。敢辞道路艰，早向妻儿诀。一身上鸟道，全家傍虎穴。君自为尊章，岂得顾妻子。分携各努力，妾当为君死。凄凄复切切，苦语不能答。好寄武昌书，莫买秦淮妾。巴水急若箭，巴船去如叶。两岸苍崖高，孤帆望中没。二月到汉口，三月下扬州。扬州花月地，烽火似边头。驿路逢老亲，迁官向闽越。谓逼公车期，早看长安月。再拜不忍去，趣使严装发。河山一朝异，复作它乡别。别后竟何如，飘零少定居。愁中乡信断，不敢望来书。尽道是葭萌，杀人满川陆。积尸峨嵋平，千村惟鬼哭。客有自秦关，传言且悲喜。来时闻君妇，贞心视江水。江水流不极，猿声哀岂闻。将书封断指，血泪染罗裙。五内为崩摧，买舟急迎取。相逢惟一恸，不料吾见汝。拭眼问舅姑，云山复何处。泪尽日南天，死生不相遇。汝有亲弟兄，提携思共济。姊妹四五人，扶持结衣袂。怀里孤雏痴，啼呼不知避。失散仓皇间，骨肉都抛弃。悠悠彼苍天，于人抑何酷。城中十万户，白骨满崖谷。官军收成都，千里见榛莽。设官尹猿猱，半以饲豺虎。尚道是阆州，此地差安堵。民少官则多，莫恤蜀人苦。凄凉汉祖庙，寂寞滕王台。子规叫夜月，城郭生蒿莱。只有嘉陵江，江声自浩浩。我欲竟此曲，流涕不复道。
阆州行
作者：吴伟业
朝代：明

四坐且勿喧，听我歌阆州。阆州天下胜，十二锦屏楼。歌舞巴渝盛，江山士女游。我有同年翁，阆州旧乡县。送客苍溪船，读书玉台观。忽乘相如车，谓受文翁荐。游宦非不归，十载成都乱。只君为爱子，相思不相见。相见隔长安，干戈徒步难。金牛盘七坂，铁马断千山。敢辞道路艰，早向妻儿诀。一身上鸟道，全家傍虎穴。君自为尊章，岂得顾妻子。分携各努力，妾当为君死。凄凄复切切，苦语不能答。好寄武昌书，莫买秦淮妾。巴水急若箭，巴船去如叶。两岸苍崖高，孤帆望中没。二月到汉口，三月下扬州。扬州花月地，烽火似边头。驿路逢老亲，迁官向闽越。谓逼公车期，蚤看长安月。再拜不忍去，趣使严装发。河山一朝异，复作他乡别。别后竟何如，飘零少定居。愁中乡信断，不敢望来书。尽道是葭萌，杀人满川陆。积尸峨嵋平，千村惟鬼哭。客有自秦关，传言且悲喜。来时闻君妇，贞心视江水。江水流不极，猿声哀岂闻。将书封断指，血泪染罗裙。五内为崩摧，买舟急迎取。相逢惟一恸，不料吾见汝。拭眼问舅姑，云山复何处。泪尽日南天，死生不相遇。汝有亲弟兄，提携思共济。姊妹四五人，扶持结衣袂。怀里孤雏痴，啼呼不知避。失散苍皇间，骨肉都抛弃。悠悠彼苍天，于人抑何酷。城中十万户，白骨满崖谷。官军收成都，千里见榛莽。设官尹猿猱，半以饲豺虎。尚道是阆州，此地差安堵。民少官则多，莫恤蜀人苦。凄凉汉祖庙，寂寞滕王台。子规叫夜月，城郭生蒿莱。只有嘉陵江，江声自浩浩。我欲竟此曲，流涕不复道。
阻雪
作者：吴伟业
朝代：明
体裁：七言绝句

关山虽胜路难堪，才上征鞍又解骖。十丈黄尘千尺雪，可知俱不似江南。
陈徵君西佘山祠
作者：吴伟业
朝代：明
体裁：五言律诗

通隐居成市，风流白石仙。地高卿相上，身远乱离前。客记茶龛夜，僧追笔冢年。故人重下拜，酹酒向江天。
陈青雷以半圃索题走笔戏赠
作者：吴伟业
朝代：明
体裁：七言律诗

半间茅屋半床书，半赋閒游半索居。领略溪山应不尽，平分风月复何如。黠痴互有才忘世，廉让中间好结庐。自是图全非易事，与君随意狎樵渔。
雁门尚书行
作者：吴伟业
朝代：明
体裁：古风

雁门尚书受专征，登坛顾盼三军惊。身长八尺左右射，坐上咄吒风云生。家居绝塞爱死士，一日费尽千黄金。读书致身取将相，关西鼠子方纵横。长安城头挥羽扇，卧甲韬弓不忘战。持重能收壮士心，沉几好待凶徒变。忽传使者上都来，夜半星驰马流汗。覆辙宁堪似往年，催军还用松山箭。尚书得诏初沉吟，蹶起横刀忽长叹。我今不死非英雄，古来得失谁由算。椎牛誓众出潼关，墟落萧条转饷难。六月炎蒸驱万马，二崤风雨断千山。雄心慷慨宵飞檄，杀气凭陵老据鞍。扫箨谋成频抚剑，量沙力尽为传餐。尚书战败追兵急，退守岩关收溃卒。此地乘高足万全，只今天险嗟何及。蚁聚蜂屯已入城，持矛瞋目呼狂贼。战马嘶鸣失主归，横尸撑距无能识。乌鸢啄肉北风寒，寡鹄孤鸾不忍看。愿逐相公忠义死，一门恨血土花斑。故园有子音书绝，勾注烽烟路百盘。欲走云中穿紫塞，别寻奇道访长安。长安到日添悲哽，茧足荆榛见眢井。辘轳绳断野苔生，几尺枯泉浸形影。永夜曾归风露清，经秋不化冰霜冷。二女何年驾碧鸾，七姬无冢埋红粉。复壁藏儿定有无，破巢穷鸟问将雏。时来作使千兵势，运去流离六尺孤。傍人指点牵衣袂，相看一恸真吾弟。诀绝难为老母心，护持始识遗民意。回首潼关废垒高，知公于此葬蓬蒿。沙沉白骨魂应在，雨洗金疮恨未消。渭水无情自东去，残鸦落日蓝田树。青史谁人哭藓碑，赤眉铜马知何处。呜呼材官铁骑看如云，不降即走徒纷纷。尚书养士三十载，一时同死何无人。至今唯说乔参军。
雁门尚书行
作者：吴伟业
朝代：明

雁门尚书受专征，登坛顾盼三军惊。身长八尺左右射，坐上咄吒风云生。家居绝塞爱死士，一日费尽千黄金。读书致身取将相，关西鼠子方纵横。长安城头挥羽扇，卧甲韬弓不忘战。持重能收壮士心，沉机好待凶徒变。忽传使者上都来，夜半星驰马流汗。覆辙宁堪似往年，催军还用松山箭。尚书得诏初沉吟，蹶起横刀忽长叹：我今不死非英雄，古来得失谁由算？椎牛誓众出潼关，墟落萧条转饷难。六月炎蒸驱万马，二崤风雨断千山。雄心慷慨宵飞檄，杀气凭陵老据鞍。扫箨谋成频抚剑，量沙力尽为传餐。尚书战败追兵急，退守岩关收溃卒。此地乘高足万全，只今天险嗟何及。蚁聚蜂屯已入城，持矛瞋目呼狂贼。战马嘶鸣失主归，横尸撑距无能识。乌鸢啄肉北风寒，寡鹄孤鸾不忍看。愿逐相公忠义死，一门恨血土花斑。故园有子音书绝，勾注烽烟路百盘。欲走云中穿紫塞，别寻奇道访长安。长安到日添悲哽，茧足荆榛见眢井。辘轳绳断野苔生，几尺枯泉见形影。永夜曾归风露清，经秋不化冰霜冷。二女何年驾碧鸾，七姬无冢埋红粉。复壁藏儿定有无，破巢穷鸟回将雏。时来作使千兵势，运去流离六尺孤。傍人指点牵衣袂，相看一恸真吾弟。诀绝难为老母心，护持始识遗民意。回首潼关废垒高，知公于此葬蓬蒿。沙沉白骨魂应在，雨洗金疮恨未消。渭水无情自东去，残鸦落日蓝田树。青史谁人哭藓碑，赤眉铜马知何处。呜呼材官铁骑看如云，不降即走徒纷纷。尚书养士三十载，一时同死何无人，至今唯说乔参军！
雒阳行
作者：吴伟业
朝代：明

诏书早洗雒阳尘，叔父如王有几人。先帝玉符分爱子，西京铜狄泣王孙。白头宫监锄荆棘，曾在华清内承直。遭乱城头乌夜啼，四十年来事堪忆。神皇倚瑟楚歌时，百子池边袅柳丝。早见鸿飞四海翼，可怜花发万年枝。铜扉未启牵衣谏，银箭初残泪如霰。几年不省公车章，从来数罢昭阳宴。骨肉终全异母恩，功名徒付上书人。贵彊无取诸侯相，调护何关老大臣。万岁千秋相诀绝，青雀投怀玉鱼别。昭丘烟草自苍茫，汤殿香泉暗呜咽。析圭分土上东门，宝毂雕轮九陌尘。骊山西去辞温室，渭水东流别任城。少室峰头写桐漆，灵光殿就张琴瑟。愿王保此黄发期，谁料遭逢黑山贼。嗟乎龙种诚足怜，母爱子抱非徒然。江夏漫裁修柏赋，东阿徒咏《豆萁》篇。我朝家法逾前制，两宫父子无遗议。廷论繇来责佞夫，国恩自是优如意。万家汤沐启周京，千骑旌旗给羽林。总为先朝怜白象，岂知今日误黄巾。邹枚客馆伤狐兔，燕赵歌楼散烟雾。茂陵西筑望思台，月落青枫不知路。今皇兴念穗帷哀，流涕黄封手自裁。殿内遂停三部伎，宫中为设八关斋。束薪流水王人戍，太牢加璧通侯祭。帝子魂归南浦云，玉妃泪洒东平树。北风吹雨故宫寒，重见新王受诏还。惟有千寻旧松栝，照人落落嵩高山。
雒阳行
作者：吴伟业
朝代：明
体裁：古风

诏书早洗雒阳尘，叔父如王有几人。先帝玉符分爱子，西京铜狄泣王孙。白头宫监锄荆棘，曾在华清内承直。遭乱城头乌夜啼，四十年来事堪忆。神皇倚瑟楚歌时，百子池边袅柳丝。早见鸿飞四海翼，可怜花发万年枝。铜扉未启牵衣谏，银箭初残泪如霰。几年不省公车章，后来数罢昭阳宴。骨肉终全异母恩，功名徒付上书人。贵彊无取诸侯相，调护何关老大臣。万岁千秋相诀绝，青雀投怀玉鱼别。昭邱烟草自苍茫，汤殿香泉暗呜咽。析圭分土上东门，宝毂雕轮九陌尘。骊山西去辞温室，渭水东流别任城。少室峰头写桐漆，灵光殿就张琴瑟。愿王保此黄发期，谁料遭逢黑山贼。嗟乎龙种诚足怜，母爱子抱非徒然。江夏漫裁脩柏赋，东阿徒咏《豆萁》篇。我朝家法踰前制，两宫父子无遗议。廷论繇来责佞夫，国恩自是优如意。万家汤沐启周京，千骑旌旗给羽林。总为先朝怜白象，岂知今日误黄巾。邹枚客馆伤狐兔，燕赵歌楼散烟雾。茂陵西筑望思台，月落青枫不知路。今皇兴念繐帷哀，流涕黄封手自裁。殿内遂停三部伎，宫中为设八关斋。束薪流水王人戍，太牢加璧通侯祭。帝子魂归南浦云，玉妃泪洒东平树。北风吹雨故宫寒，重见新王受诏还。唯有千寻旧松栝，照人落落嵩高山。
雕桥庄歌
作者：吴伟业
朝代：明

常山古槐千尺起，雕桥西畔尚书里。偃盖青披大茂云，扶疏响拂韩河水。水部山庄绕碧渠，弹琴长啸修篁里。今年相见在长安，据鞍却笑吾衰矣。尽道新枝任栋梁，不知老干经风雨。自言年少西韩生，幽并豪侠皆知名。酒酣箕踞听鼓瑟，射麋击兔邯郸城。天生奇质难自弃，一朝折节倾公卿。当时海内推高邑，赵公简重称相得。才地能交大父行，襟期雅负名贤识。公曾过我读书处，笑倚南楼指庭树。归田太宰昔同游，廿载林泉共来去。此是君恩优老臣，后来吾辈应难遇。每思此语辄泫然，知己投荒绝塞天。同是冢臣恩数异，伤心非复定陵年。黄巾从此成贻祸，青史谁来问断编。钩党几家传旧业，干戈何地著平泉。我有山庄幸如故，老树吟风自朝暮。磐石宁容虫蚁穿，斧斤不受樵苏误。铃索高斋拥赐书，名花异果雕栏护。绿菂红蕖水面开，门前即是鸣驺路。子弟传呼千骑归，不教鞍马惊鸥鹭。年年细柳与新蒲，妆点溪山入画图。四海烽烟乔木在，一窗镫火故人无。相逢只有江南客，头白尊前伴老夫。
雕桥庄歌
作者：吴伟业
朝代：明
体裁：古风

常山古槐千尺起，雕桥西畔尚书里。偃盖青披大茂云，扶疏响拂韩河水。水部山庄绕碧渠，弹琴长啸脩篁里。今年相见在长安，据鞍却笑吾衰矣。尽道新枝任栋梁，不知老干经风雨。自言年少西韩生，幽并豪侠皆知名。酒酣箕踞听鼓瑟，射麋击鬼邯郸城。天生奇质难自弃，一朝折节倾公卿。当时海内推高邑，赵公简重称相得。才地能交大父行，襟期雅负名贤识。公曾过我读书处，笑倚南楼指庭树。归田太宰昔同游，廿载林泉共来去。此是君恩优老臣，后来吾辈应难遇。每思此语辄泫然，知己投荒绝塞天。同是冢臣恩数异，伤心非复定陵年。黄巾从此成贻祸，青史谁来问断编。钩党几家传旧业，干戈何地着平泉。我有山庄幸如故，老树吟风自朝暮。磐石宁容虫蚁穿，斧斤不受樵苏误。铃索高斋拥赐书，名花异果雕栏护。绿菂红渠水面开，门前即是鸣驺路。子弟传呼千骑归，不教鞍马惊鸥鹭。年年细柳与新蒲，妆点溪山入画图。四海烽烟乔木在，一窗灯火故人无。相逢只有江南客，头白尊前伴老夫。
雪中遇猎
作者：吴伟业
朝代：明

北风雪花大如掌，河桥路断流澌响。愁鸱饥雀语啁啾，健鹘奇鹰姿飒爽。将军射猎城南隅，软裘快马红氍毹。秋翎垂头西鼠暖，鸦青径寸装明珠。金鹅箭褶袍花湿，挏酒驼羹马前立。锦靴玉貌拨秦筝，瑟瑟鬟多好颜色。少年家住贺兰山，碛里擒生夜往还。铁岭草枯烧堠火，黑河冰满渡征鞍。十载功成过高柳，闲却平生射雕手。漫唱千人《敕勒歌》，只倾万斛屠苏酒。今朝仿佛李陵台，将军喜甚围场开。黄羊突过笑追射，鼻端出火声如雷。回去朱旗满城阙，不信沟中冻死骨。犹有长征远戍人，哀哀万里交河卒。笑我书生短褐温，蹇驴箬笠过前村。即今莫用《梁园赋》，扶杖归来自闭门。
雪中遇猎
作者：吴伟业
朝代：明
体裁：古风

北风雪花大如掌，河桥路断流澌响。愁鸱饥雀语啁啾，健鹘奇鹰姿飒爽。将军射猎城南隅，软裘快马红氍毹。秋翎垂头西鼠煖，鸦青径寸装明珠。金鹅箭褶袍花湿，挏酒驼羹马前立。锦靴玉貌拨秦筝，瑟瑟鬟多好颜色。少年家住贺兰山，碛里擒生夜往还。铁岭草枯烧堠火，黑河冰满渡征鞍。十载功成过高柳，閒却平生射雕手。漫唱千人《敕勒歌》，只倾万斛屠苏酒。今朝彷佛李陵台，将军喜甚围场开。黄羊突过笑追射，鼻端出火声如雷。回去朱旗满城阙，不信沟中冻死骨。犹有长征远戍人，哀哀万里交河卒。笑我书生短褐温，蹇驴箬笠过前村。即今莫用《梁园赋》，扶杖归来自闭门。
雪夜苑先斋中饮博达旦·其一
作者：吴伟业
朝代：明
体裁：七言律诗

扶杖冲泥逐少年，解衣箕踞酒炉边。愁烧绛蜡消千卷，爱把青樽掷万钱。痛饮不甘辞久病，狂呼却笑胜高眠。丈夫失意须潦倒，剧孟平生绝可怜。
雪夜苑先斋中饮博达旦·其二
作者：吴伟业
朝代：明
体裁：七言律诗

相逢纵博且开颜，兴极欢呼不肯还。别绪几年当此夜，狂名明日满人间。松窗烛影花前酒，草阁鸡声雪里山。残臈岂妨吾作乐，尽教游戏一生閒。
项王庙
作者：吴伟业
朝代：明
体裁：五言律诗

救赵非无算，坑秦亦有名。情深存鲁沛，气盛失韩彭。垓下骓难逝，江东剑不成。凄凉思昼锦，遗恨在彭城。
项黄中家观万岁通天法帖
作者：吴伟业
朝代：明
体裁：古风

王氏勋名自始兴，后人书法擅精能。江东将相传家在，翰墨风流天下称。前有琅琊今槜李，项氏由来堪并美。襄毅旂常战伐高，墨林书画声名起。当时海内号收藏，秘阁图书玉轴装。近代丹青推董巨，名家毫素重钟王。钟王妙迹流传旧，贞观在御穷搜购。尽随万乘入昭陵，人间一字无遗漏。碑石犹存腕锋出，风摧雨剥苔文脱。枣木镌来波磔非，笺麻拓就戈铓失。君家此书何处传，云是万岁通天年。则天酷嗜二王法，诏求手迹千金悬。从官方庆拜表进，臣祖羲献与僧虔。生平行草数十纸，龙蛇盘蹙开天颜。赐官五阶帛百疋，仍敕能手双钩填。装成用宝进御府，不知何事流人间。我思羲之负远略，北伐遗书料强弱。惜哉徒令书画传，誓墓功名气萧索。江东无事富山水，兴来洒笔临池乐。足知文采赖升平，父子优游擅家学。只今海内无高门，稽山越水烽烟作。春风挂席由拳城，夜雨君斋话畴昨。呜呼吾友雅州公，舒毫落纸前人同。一官乌撒没抔土，万卷青箱付朔风。少伯湖头鼙鼓动，尚书第内烟尘空。可怜累代图书尽，断楮残编墨林印。此卷仍逃劫火中，老眼纵横看笔阵。君真襄毅之子孙，相逢意气何相亲。即看书画与金石，访求不屑辞家贫。嗟乎世间奇物恋故主，留取缥缃傲绝伦。
顾西巘侍御同沈友圣虎丘即事·其一
作者：吴伟业
朝代：明
体裁：七言律诗

注就逍遥赋大风，彦先才调擅诸公。晴川两岸凭栏外，雪岭千寻揽辔中。我昔楚江同宋玉，君今吴市访梁鸿。芳洲杜若无能采，惭愧当年过渚宫。
顾西巘侍御同沈友圣虎丘即事·其三
作者：吴伟业
朝代：明
体裁：七言律诗

生公石畔广场开，短簿祠荒闭绿苔。山榼偶携群吏散，布帆无恙故人来。争传五月登高会，应改三江作赋台。自是野王思故里，可知先赏陆机才。
顾西巘侍御同沈友圣虎丘即事·其二
作者：吴伟业
朝代：明
体裁：七言律诗

喻蜀书成楚大夫，征帆万里到江湖。乡心缥缈思黄鹤，祖德风流话赤乌。问俗驻车从父老，寻山著屐共生徒。君家自有丹青笔，衰白追陪入画图。
顾西巘侍御同沈友圣虎丘即事·其四
作者：吴伟业
朝代：明
体裁：七言律诗

一马双僮出野塘，论文萧寺坐匡床。花移堠鼓青油舫，月映行厨白石廊。漫叟短歌伤老大，散人长揖恕清狂。细将朋友从头数，落落申生与沈郎。
题二禽图
作者：吴伟业
朝代：明
体裁：七言绝句

旧巢虽去主人空，剪雨捎风自在中。却笑雪衣贪玉粒，羽毛憔悴闭雕笼。
题儆上人代笠
作者：吴伟业
朝代：明
体裁：五言律诗

空山无住着，就石架孤筇。爱雪编茅整，愁风剪箬工。树阴休灌叟，蓑雨滴渔翁。要自谋安隐，吾师息此中。
题冒辟疆名姬董白小像·其一
作者：吴伟业
朝代：明
体裁：七言绝句

射雉山头一笑年，相思千里草芊芊。偷将乐府窥名姓，亲击云璈第几仙。
题冒辟疆名姬董白小像·其七
作者：吴伟业
朝代：明
体裁：七言绝句

乱梳云髻下妆楼，尽室仓黄过渡头。钿合金钗浑抛却，高家兵马在扬州。
题冒辟疆名姬董白小像·其三
作者：吴伟业
朝代：明
体裁：七言绝句

钿毂春郊斗画裙，捲帘都道不如君。白门移得丝丝柳，黄海归来步步云。
题冒辟疆名姬董白小像·其二
作者：吴伟业
朝代：明
体裁：七言绝句

珍珠无价玉无瑕，小字贪看问妾家。寻到白堤呼出见，月明残雪映梅花。
题冒辟疆名姬董白小像·其五
作者：吴伟业
朝代：明
体裁：七言绝句

青丝濯濯额黄悬，巧样新妆恰自然。入手三盘几梳掠，便携明镜出花前。
题冒辟疆名姬董白小像·其八
作者：吴伟业
朝代：明
体裁：七言绝句

江城细雨碧桃村，寒食东风杜宇魂。欲吊薛涛怜梦断，墓门深更阻侯门。
题冒辟疆名姬董白小像·其六
作者：吴伟业
朝代：明
体裁：七言绝句

念家山破定风波，郎按新词妾唱歌。恨杀南朝阮司马，累侬夫婿病愁多。
题冒辟疆名姬董白小像·其四
作者：吴伟业
朝代：明
体裁：七言绝句

京江话旧木兰舟，忆得郎来系紫骝。残酒未醒惊睡起，曲阑无语笑凝眸。
题刘伴阮凌烟阁图
作者：吴伟业
朝代：明
体裁：古风

大梁才子今刘生，客游书画倾公卿。江南花发遇高会，油幢置酒罗群英。开君书堂拂素壁，贞观将相施丹青。长孙燕颔肺腑戚，河间隆准天潢亲。鄂公卫公与英国，谁其匹者推秦琼。房杜劻勷魏彊谏，元僚济济高勋名。二十四人半丰沛，君王带砺山河盟。千载悬毫写生面，双眸顾盼关神明。长弓大矢佩刀剑，玄衮赤舄垂葱珩。正视横看叫奇绝，一时车马喧南城。余衰卧病沧江口，忽地流传入吾手。细数从前翰墨家，海内知名交八九。惨淡相看识苦心，残缣零落知何有。技穷仙佛并侯王，四十年来谁不朽。北有崔青蚓，南有陈章侯。崔也饿死值丧乱，维摩一卷兵间留。含牙白象贝多树，图成还记通都求。陈生落魄走酒肆，好摹伧父屠沽流。笑偿王媪钱十万，稗官戏墨行觥筹。刘生三十称词伯，盛名缓带通侯席。埋没休嗤此两生，古今多少穷途客。繁台家在汴流平，老我相逢话锋镝。剩有关河出后生，枉将兵火催衰白。君不见秘书高馆群儒修，欧虞褚薛题银钩。朔州老将解兵柄，折节爱与诸生游。丈夫遭际好文日，布衣可以轻兜鍪。似君才藻妙行草，况工绢素追营丘。它年供奉北门诏，大官赐食千金裘。呜呼石渠麟阁总天上，凌烟图罢图瀛洲。
题华山檗庵和尚画像·其一
作者：吴伟业
朝代：明
体裁：七言律诗

清如黄鹄矫如龙，浩劫长支不坏松。四国鸡坛趋北面，千年雪岭启南宗。江湖夙世归梅福，经卷残生继戴颙。诤论总销随谏草，故人已隐祝融峰。
题华山檗庵和尚画像·其二
作者：吴伟业
朝代：明
体裁：七言律诗

西南天地叹无归，漂泊干戈爱息机。黄蘖禅心清磬冷，白云乡树远帆微。全生诏狱同官在，乞食江城故老稀。布衲绽来还自笑，箧中血裹旧朝衣。
题孙铭常画兰
作者：吴伟业
朝代：明
体裁：七言律诗

谁将尺幅写潇湘，穷谷无人吹气香。斜笔点芽依藓石，双钩分叶傍筼筜。谢家树好临芳砌，郑女花堪照洞房。我欲援琴歌九畹，江潭摇落起微霜。
题寒香劲节图寿袁重其节母八十
作者：吴伟业
朝代：明
体裁：七言绝句

东篱漉酒泛芳樽，处士传家湛母恩。傲尽霜花长不落，箨龙风雨夜生孙。
题崔青蚓洗象图
作者：吴伟业
朝代：明
体裁：古风

呜呼顾陆不可作，世间景物都萧索。云台冠剑半无存，维摩寺壁全凋落。开元名手空想像，昭陵御马通泉鹤。燕山崔生何好奇，书画不肯求人知。仙灵云气追恍惚，宓妃雒女乘龙螭。平生得意图洗象，兴来扫笔开屏障。赤罽如披洱海装，白牙似立含元仗。当时驾幸承天门，鸾旗日月陈金根。鸡鸣钟动双阙下，岿然不动如昆崙。崔生布衣怀纸笔，道冲驺哄金吾卒。仰见天街驯象来，归去沉吟思十日。眼前突兀加摩娑，非山非屋非陂陀。昔闻阿难骑香象，栴檀林内频经过。我之此图无乃是，贝多罗树金沙河。十丈黄尘向天阙，霜天夜踏宫墙月。刍豆支来三品料，鞭梢趋就千官谒。材大宁堪世人用，徒使低头受羁绁。京师风俗看洗象，玉河春水涓流洁。赤脚乌蛮缚双帚，六街士女车填咽。叩鼻殷成北阙雷，怒蹄捲起西山雪。图成悬在长安市，道旁观者呼奇绝。性癖难供势要求，价高一任名豪夺。十馀年来人事变，碧鸡金马争传箭。越人善象教象兵，扶南身毒来酣战。惜哉崔生不复见，画图未得开生面。若使从军使赵佗，苍梧城下看如练。更作昆明象战图，止须一疋鹅溪绢。嗟嗟崔生饿死长安陌，乱离荒草埋残骨。一生心力付兵火，此卷犹存堪爱惜。君不见武宗供奉徐髯仙，豹房夜直从游畋。青熊苍兕写奇特，至尊催赐黄金钱。只今零落同云烟。古来画家致身或将相，丹青惨澹谁千年。
题帖·其一
作者：吴伟业
朝代：明
体裁：七言绝句

孝经图像画来工，字格森严自鲁公。第一丹青天子孝，累朝家法赐东宫。
题帖·其二
作者：吴伟业
朝代：明
体裁：七言绝句

金元图籍到如今，半自宣和出禁林。封记中山王印在，一般烽火竟销沉。
题庄桤庵小像·其一
作者：吴伟业
朝代：明
体裁：七言绝句

锦里先生住锦泾，百花潭水浣花亭。子云寂寞馀奇字，抱膝空山著一经。
题庄桤庵小像·其三
作者：吴伟业
朝代：明
体裁：七言绝句

把卷无人意惘然，故乡云树梦魂边。遥知石镜山头影，不及当时是少年。
题庄桤庵小像·其二
作者：吴伟业
朝代：明
体裁：七言绝句

相如书信达郫筒，入蜀还家意气雄。却忆故人天际远，罢官严助在吴中。
题庄桤庵小像·其四
作者：吴伟业
朝代：明
体裁：七言绝句

旧朝人地擅簪缨，词赋风流妙两京。尽道阿兄多贵重，杜家中弟最知名。
题归元恭僧服小像
作者：吴伟业
朝代：明

金粟山人道者装，玉山秋尽草堂荒。劫灰重作江南梦，一曲开元泪万行。共道淇园长异材，风欺雪压倩谁栽。道人扫向维摩壁，千尺苍龙护讲台。
题归玄恭僧服小像·其一
作者：吴伟业
朝代：明
体裁：七言绝句

岂是前身释道安，遇人不著鹿皮冠。接䍦漉酒科头坐，只作先生醉里看。
题归玄恭僧服小像·其三
作者：吴伟业
朝代：明
体裁：七言绝句

共道淇园长异材，风欺雪压倩谁栽。道人扫向维摩壁，千尺苍龙护讲台。
题归玄恭僧服小像·其二
作者：吴伟业
朝代：明
体裁：七言绝句

金粟山人道者装，玉山秋尽草堂荒。劫灰重作江南梦，一曲开元泪万行。
题归玄恭僧服小像·其四
作者：吴伟业
朝代：明
体裁：七言绝句

中山绝技妙空群，智永传家在右军。为写头陀新寺额，笔锋蒸出墨池云。
题心函上人方庵
作者：吴伟业
朝代：明
体裁：五言律诗

顶相安单稳，圆尘覆钵销。谁知眠丈室，不肯效团焦。石鼎支茶灶，匡床挂瘿瓢。一枝方竹杖，夜雨话参寥。
题志衍所画山水
作者：吴伟业
朝代：明
体裁：古风

画君故园之书屋，午榻茶烟莳花竹。著我溪边岸葛巾，十年笑语连床宿。画君蜀道之艰难，去家万里谁能还。戎马千山西望哭，杜鹃落月青枫寒。今之此图何者是，黯澹苍茫惟一纸。想像云山变灭中，其人与笔宁生死。我思此道开榛芜，东南画脉多萧疏。君尝展卷向予说，得及荆关老辈无。巫山巫峡好粉本，一官大笑誇吾徒。此行归来扫素壁，扪腹满贮青城图。只今犹是江南树，忆得当时送行处。杨柳青青葭菼边，双桨摇君此中去。
题思翁仿赵承旨笔
作者：吴伟业
朝代：明
体裁：七言绝句

佘山云接弁山遥，苕霅扁舟景色饶。羡杀当时两文敏，一般残墨画金焦。
题朱子葵鹤洲草堂
作者：吴伟业
朝代：明
体裁：七言律诗

别业堂成绿野边，养雏丹顶已千年。仙人收箭云归浦，道士开笼月满天。竹下缟衣三径石，雪中清唳五湖田。裴公旧宅松阴在，不数孤山夜放船。
题殷陟明仙梦图
作者：吴伟业
朝代：明
体裁：七言绝句

蕉团桐笠御风行，梦里相逢话赤城。自是前身殷七七，今生赢得是诗名。
题沙海客画达摩面壁图
作者：吴伟业
朝代：明
体裁：七言绝句

松风拂拂水泠泠，参得维摩止观经。从此西来真实义，扫除文字重丹青。
题河渚图送胡彦远南归
作者：吴伟业
朝代：明
体裁：古风

马背话江南，春山吾负汝。白云能容人，猿鸟不我与。西泠有高士，结庐在河渚。读书尚感激，平生慎推许。独坐长微吟，清言出机杼。秋风忽乘兴，千里长安旅。同好四五人，招寻忘出处。寄迹依琳宫，双松得俦侣。虽入侯王门，不受公卿举。登高见遗庙，颓垣窜鼯鼠。悲歌因卧病，归心入春雨。从此谢姓名，问之了不语。我为作此图，彷佛梅花墅。苍然开南轩，飞泉落孤屿。想见君山中，相思日延伫。
题海虞孙子长七十寿图
作者：吴伟业
朝代：明
体裁：七言律诗

春秋注就授生徒，虞仲祠前一老夫。乌几看云吟菌阁，布帆冲雨醉菱湖。空山抚操弹三峡，故国兴怀赋两都。同辈半非身健在，为谁写入炼丹图。
题王石谷画·其一
作者：吴伟业
朝代：明
体裁：七言绝句

绿树参差倚碧天，波光潋滟尚湖船。烟峦自绕王维墅，不必重参画里禅。
题王石谷虞山枫林图
作者：吴伟业
朝代：明
体裁：七言绝句

初冬景物未萧条，红叶青山色尚娇。一幅天然图画里，维摩僧寺破山桥。
题王端士北归草
作者：吴伟业
朝代：明
体裁：七言律诗

读罢新诗万感兴，夜深挑尽草堂灯。玉河呜咽闻嘶马，金殿凄凉见按鹰。南内旧人逢庾信，北朝文士识崔陵。蹇驴风雪芦沟道，一恸昭陵恨未能。
题画
作者：吴伟业
朝代：明
体裁：五言绝句

乱瀑界苍崖，松风吹雨急。石廊虚无人，高寒不能立。
题画 其一 芍药
作者：吴伟业
朝代：明
体裁：七言律诗

花到春深烂漫红，香来士女踏歌中。风知相谑吹芳蒂，露恨将离浥粉丛。渍酒稳教颜色异，调羹误许姓名同。内家彩笔新成颂，肯让玄晖句自工。
题画 其三 洛阳花
作者：吴伟业
朝代：明
体裁：七言律诗

绿窗昨夜长轻莎，玉作栏杆锦覆窠。丹缬好描秦氏粉，墨痕重点石家螺。剪同翠羽来金谷，织并红罗出绛河。千种洛阳名卉在，不知须让此花多。
题画 其二 石榴
作者：吴伟业
朝代：明
体裁：七言律诗

碧云剪剪月钩钩，狼藉珊瑚露未收。绛树凭阑看独笑，绿衣传火照梳头。深房莫倚含苞固，多子还怜龋齿羞。种得菖蒲堪渍酒，刘郎花底拜红侯。
题画 其五 芙蓉
作者：吴伟业
朝代：明
体裁：七言律诗

细雨横塘白鹭拳，窃红婀娜向风前。千丝衣薄荷同制，三醉颜酡柳共眠。水殿晓凉妆徙倚，玉河春浅共迁延。涉江好把芳名认，错读陈王赋一篇。
题画 其六 菊花
作者：吴伟业
朝代：明
体裁：七言律诗

夜深银烛最分明，翠叶金钿认小名。故著黄絁贪入道，却翘紫袖擅倾城。生来艳质何消瘦，移近高人恰老成。几度看花花耐久，可知花亦是多情。
题画 其四 茉莉
作者：吴伟业
朝代：明
体裁：七言律诗

剪雪裁冰莫浪猜，玉人纤手摘将来。新泉浸后香恒满，细缕穿成蕊半开。爱玩晚凉宜小立，护持隔岁为亲栽。一枝点染东风里，好与新妆报镜台。
题画·其一
作者：吴伟业
朝代：明
体裁：七言绝句

泽潞千山绕讼堂，江程到日海城荒。王郎妙手驱名胜，厅壁云生见太行。
题画·其三
作者：吴伟业
朝代：明
体裁：七言绝句

台池萧瑟故园秋，庾岭朱轮感昔游。文采尚存先业废，纸窗风雨写沧洲。
题画·其二
作者：吴伟业
朝代：明
体裁：七言绝句

八咏楼头翠万重，使君家傍洞门松。不知尺许苍茫里，谁是双溪第一峰。
题画·其四
作者：吴伟业
朝代：明
体裁：七言绝句

太守囊惟卖画钱，琴书长在钓鱼船。长官近欲知名姓，筑屋江村拟种田。
题登封两烈妇井梧遗恨诗
作者：吴伟业
朝代：明
体裁：七言律诗

少室山头二女峰，断猿哀雁暮云重。早题藓石留贞史，却写椒浆事礼宗。恨血千年埋惨澹，寒泉三尺照从容。碧梧夜落秋阶冷，环佩归来听晓钟。
题石田画芭蕉·其一
作者：吴伟业
朝代：明
体裁：七言绝句

一叶芳心任卷舒，客愁乡梦待何如。平生枉用藤溪纸，绿玉窗前好写书。
题石田画芭蕉·其二
作者：吴伟业
朝代：明
体裁：七言绝句

不妨脩竹共檀栾，长对萧萧夜雨寒。却笑休文强多事，后人仍作画图看。
题苏门高士图赠孙徵君钟元
作者：吴伟业
朝代：明
体裁：古风

苏门山水天下殊，中有一人清且癯。庞眉扶杖白髭须，鹖冠野服谈诗书。定州城北�水潴，白沙村畔为吾庐。少年蹀躞千金驹，献策天子来皇都。腰鞬三矢玉鹿卢，幽州台上为欢娱。日暮酒酣登徐无，顾视同辈谁能如。十人五人居要枢，拖金横玉当朝趋。今我不第胡为乎，有田一廛书百厨。鸡泉马水吾归欤，七徵不起乘柴车。当时犹是升平馀，一朝铁骑城南呼。长刀斫背将人驱，里中大姓高门闾。鞭笞不得留须臾，叩头莫敢争高腴。乞为佃隶租请输，牵爷担子立两衢。问言不荅但欷歔，先生闭门出无驴。僵卧一榻绝朝餔，弟子二人舁篮舆。百门书院今空虚，此中闻是孙登居。太行秀色何盘纡，桤楠榛栗松杉储。风从中来十万株，啸台遗址烟霞俱。流泉百道穿阶除，幅巾短发不用梳。弹琴横卷心安舒，微言妙旨如贯珠。考钟击磬吹笙竽，古文屋壁阐禹谟。异人手授先天图，谈仁讲义追尧夫。后来姚许开榛芜，斯文不坠须吾徒。谁传此图来江湖，使我一见心踟蹰。即今绝学谁能扶，屈指耆旧堪嗟吁。苏门山下有硕儒，中原学者多沾濡。百年文献其存诸，我往从之歌黄虞。
题西泠闺咏·其一
作者：吴伟业
朝代：明
体裁：七言律诗

落日轻风雁影斜，蜀笺书字报秦嘉。绛纱弟子称都讲，碧玉才人本内家。神女新词填杜若，如来半偈绣莲花。妆成小阁熏香坐，不向城南斗钿车。
题西泠闺咏·其三
作者：吴伟业
朝代：明
体裁：七言律诗

五铢衣怯凤皇雏，珠玉为心冰雪肤。绿屩侍儿春祓禊，红牙小妹夜摴蒱。琼窗日暖樱桃赋，粉箑风轻蛱蝶图。频敛翠蛾人不识，自将书札问麻姑。
题西泠闺咏·其二
作者：吴伟业
朝代：明
体裁：七言律诗

晴楼初日照芙蕖，姑射仙人赋子虚。紫府高閒诗博士，青山遗逸女尚书。卖珠补屋花应满，刻烛成篇锦不如。自写雒神题小像，一帘秋水镜湖居。
题西泠闺咏·其四
作者：吴伟业
朝代：明
体裁：七言律诗

石城杨柳碧城鸾，谢女诗篇张女弹。鹦鹉歌调银管细，琅玕字刻玉钗寒。双声宛转连珠格，八体浓纤倒薤看。閒整笔床摊素卷，棠梨花发倚阑干。
题郁静岩斋前垒石
作者：吴伟业
朝代：明
体裁：五言律诗

就石补奇云，潭幽乱石文。贞坚应有性，高下亦惟君。鸟雀因人乱，松杉我独闻。苔阶含古色，落落自同群。
题钓隐图
作者：吴伟业
朝代：明
体裁：七言绝句

绿波春水钓鱼槎，缩项双鳊付酒家。忘却承明曾待诏，武陵溪上醉桃花。
题钱黍谷画兰·其一
作者：吴伟业
朝代：明
体裁：七言绝句

谢家燕子郁金堂，玉树东风绕砌长。带得宜男春斗草，众中推让杜兰香。
题钱黍谷画兰·其二
作者：吴伟业
朝代：明
体裁：七言绝句

北堂萱草恋王孙，膝下含饴阿母恩。错认清郎贪卧雪，生儿强比魏兰根。
题鸳湖闺咏·其一
作者：吴伟业
朝代：明
体裁：七言律诗

石州螺黛点新妆，小拂乌丝字几行。粉本留香泥蛱蝶，锦囊添线绣鸳鸯。秋风捣素描长卷，春日鸣筝制短章。江夏只今标艺苑，无双才子扫眉娘。
题鸳湖闺咏·其三
作者：吴伟业
朝代：明
体裁：七言律诗

绛云楼阁敞空虚，女伴相依共索居。学士每传青鸟使，萧娘同步紫鸾车。新词折柳还应就，旧事焚鱼总不如。记向马融谭汉史，江南沦落老尚书。
题鸳湖闺咏·其二
作者：吴伟业
朝代：明
体裁：七言律诗

休言金屋贮神仙，独掩罗裙泪泫然。栗里纵无归隐计，鹿门犹有卖文钱。女儿浦口堪同住，新妇矶头拟种田。夫婿长杨须执戟，不知世有杜樊川。
题鸳湖闺咏·其四
作者：吴伟业
朝代：明
体裁：七言律诗

谁吟纨扇继词坛，白下相逢吴綵鸾。才比左芬年更少，婿求韩重遇应难。玉颜屡见莺花度，翠袖须愁烟雨寒。往事只看予薄命，致书知已到长干。
风入松·题和州守杨仲延所寄鹰，阿山人戴君画
作者：吴伟业
朝代：明
体裁：词

长松落落荫南冈，乱山横砌银塘。梅花消息经年梦，慢支頣、老屋绳床。棐几风吹散帙，纸窗雨洗疏篁。丹青点染出微茫。妙手过倪黄。寒云流水閒凭吊，谁能认、当利横江。翰墨幽人小戴，文章太守欧阳。
风流子 为鹿城李三一寿 掖门感旧
作者：吴伟业
朝代：明
体裁：词

咸阳三月火，新宫起、傍锁旧莓墙。见残甓废砖，何王遗构，荒荠衰草，一片斜阳。记当日，文华开讲幄，宝地正焚香。左相按班，百官陪从，执经横卷，奏对明光。至尊微含笑，尚书问大义，共退东厢。忽命紫貂重召，天语琅琅。赐龙团月片，甘瓜脆李。从容晏笑，拜谢君王。十八年来如梦，万事凄凉。
风流子 为鹿城李三一寿 送张编修督学河南
作者：吴伟业
朝代：明
体裁：词

中原人物盛，征骖过、花发洛阳街。羡严助承明，连城建节，茂先机近，好士抡才。宾徒满，赋成誇授简，钟鼓绕繁台。嵩岳出云，郁葱千仞，浊河天际，屈注西来。凭高披襟处，千觞引醽醁，意气佳哉。回首当年献赋，綵笔亲裁。待尚书尺一，趋归视草，门盈桃李，学士高斋。领取玉堂佳话，黄阁重开。
风流子·为鹿城李三一寿
作者：吴伟业
朝代：明
体裁：词

青山当户牗，秋光霁、明月倒壶觞。羡金粟道人，草堂松竹，青莲居士，藜阁文章。传家久，朱门开累叶，画省付诸郎。绿酒黄花，渊明高卧，红颜白发，樊素新妆。登高频回首，江南旧恨在，铁笛沧浪。十载故园兵火，三径都荒。待山园再葺，读书万卷，湖田晚熟，纵博千场。老子婆娑不浅，尽意疏狂。
饭石峰
作者：吴伟业
朝代：明
体裁：五言律诗

半空鸣杵臼，狼藉甑山傍。莫救黔黎饿，谁开白帝仓。养芝香作粒，煮石露为浆。饭颗相逢瘦，诗翁讵饱尝。
马草行
作者：吴伟业
朝代：明
体裁：古风

秣陵铁骑秋风早，厩将圉人索刍藁。当时碛北起蒲梢，今日江南输马草。府帖传呼点行速，买草先差人打束。香刍堪秣饱骅骝，不数西凉誇苜蓿。京营将士导行钱，解户公摊数十千。长官除头吏乾没，自将私价僦车船。苦差常例须应免，需索停留终不遣。百里曾行几日程，十家早破中人产。半路移文称不用，归来符取重装送。推车挽上秦淮桥，道遇将军紫骝鞚。辕门刍豆高如山，长衫没髁看奚官。黄金络颈马肥死，忍令百姓愁饥寒。回首当年开仆监，龙媒烙字麒麟院。天闲辔逸起黄沙，游牝三千满行殿。蒋山南望猎痕烧，放牧秋原见射雕。宁莝雕胡供伏枥，不堪极目草萧萧。
高凉司马行
作者：吴伟业
朝代：明
体裁：古风

高凉司马才如龙，眼看变化畴人中。豪华公子作能吏，刻苦不与寻常同。十年太末声名好，随牒单车向岭表。猿啸天边雁北飞，相思不断如春草。官清喜得乡园近，载米尝闻上山郡。此去虽持合浦珠，炎州何处沽佳酝。君言万事随双屐，浮踪岂必嗟行役。婚嫁粗完身计空，掉头且作天涯客。江南赋税愁连天，笑余卖尽江南田。京华权贵书盈寸，笑余不作京华信。平生声伎罗满前，襆被独上孤篷船。到日兰芽开百本，饱啖荔枝宁论钱。故旧三人肠几转，白头老辈摊吟卷。王宰丹青价自高，周郎酒兴愁来减。三衢橘柚广州柑，梦绕江南与海南。吾谷霜枫回首处，错认桄榔是乡树。
高邮道中·其一
作者：吴伟业
朝代：明
体裁：五言律诗

野宿菰蒲晚，荒陂积雨痕。湖长城入岸，塔动树浮村。渔出沙成路，僧归月在门。牵船上瓜埭，吹火映篱根。
高邮道中·其三
作者：吴伟业
朝代：明
体裁：五言律诗

曾设经年戍，残民早不堪。柳营当午道，水栅算丁男。雪满防旗暗，风传战鼓酣。淮张空幕府，楼舰隔江南。
高邮道中·其二
作者：吴伟业
朝代：明
体裁：五言律诗

十里藕塘西，浮图插碧虚。霜清见江楚，山断入淮徐。水驿难逢树，溪桥易换鱼。客程愁几日，已觉久无书。
高邮道中·其四
作者：吴伟业
朝代：明
体裁：五言律诗

甓社重来到，人家出远林。种荷泥补屋，放鸭柳成阴。虾菜春江酒，烟蓑暮雨砧。曹生留画水，三十六陂深。
鲁谦庵使君以云间山人陆天乙所画虞山图索歌得二十七韵
作者：吴伟业
朝代：明
体裁：古风

江南好古推海虞，大痴画卷张颠书。士女嬉游衣食足，丹青价重高璠玙。不知何事今萧索，异闻只说姑苏乐。西施案舞出层台，瑟瑟珍珠半空落。闻道王孙爱画图，购求不惜千金诺。此地空馀好事家，扁舟载入他人橐。玉轴牙签痛惜深，丹崖翠壁精华弱。鲁侯鲁侯何太奇，此卷留得无人知。一官三载今上计，粉本溪山坐卧持。九峰主人写名胜，百年绢素犹苍润。云是探微后代孙，飘残兵火遗名姓。我也菰芦拥被眠，旧游屈指嗟衰病。忽听柴门枉尺缄，披图重起篮舆兴。乌目烟峦妙蜿蜒，西风拂水响溅溅。使君自是神仙尉，老我堪依渔钓船。招真沼畔飞黄鹄，七桧盘根走麋鹿。写就青山当酒钱，醉歌何必谐丝竹。鲁侯笑我太颠狂，不羡金张誇顾陆。登临落日援吟毫，太息当年贤与豪。请为陆生添数笔，绛云楼榭旧东皋。
鲞
作者：吴伟业
朝代：明
体裁：五言律诗

旧俗鱼盐贱，贫家入馔轻。自惭非食肉，每饭望休兵。馀骨膻何附，长餐臭有情。腐儒嗟口腹，属餍负升平。
鲞鹤
作者：吴伟业
朝代：明
体裁：七言律诗

丁令归来寄素书，羽毛零落待何如。云霄岂有餔糟计，饮啄宁关逐臭馀。雪比撒盐堆劲翮，蚁旋封垤附专车。秦皇跨鹤思仙去，死骨何因葬鲍鱼。
鸡山
作者：吴伟业
朝代：明
体裁：五言律诗

饮啄丹山小，长鸣泽畔云。锦冠虚恃气，金距耿超群。敛翅雌犹守，专场胜未分。西施眠正熟，啼报越来军。
鸡鸣寺
作者：吴伟业
朝代：明
体裁：七言律诗

鸡鸣寺接讲台基，扶杖重游涕泪垂。学舍有人锄野菜，僧寮无主长棠梨。雷何旧席今安在，支许同参更阿谁。惟有志公留布帽，高皇遗笔读残碑。
鸳湖感旧
作者：吴伟业
朝代：明
体裁：七言律诗

落日晴湖放楫回，故人曾此共登台。风流顿尽溪山改，富贵何常箫管哀。燕去妓堂荒蔓合，雨侵铃阁野棠开。停桡却望烟深处，记得当年载酒来。
鸳湖曲
作者：吴伟业
朝代：明

鸳鸯湖畔草粘天，二月春深好放船。柳叶乱飘千尺雨，桃花斜带一溪烟。烟雨迷离不知处，旧堤却认门前树。树上流莺三两声，十年此地扁舟住。主人爱客锦筵开，水闻风吹笑语来。画鼓队催桃叶伎，玉箫声出柘枝台。轻靴窄袖娇妆束，脆管繁弦竞追逐。云鬟子弟按霓裳，雪面参军舞鸜鹆。酒尽移船曲榭西，满湖灯火醉人归。朝来别奏新翻曲，更出红妆向柳堤。欢乐朝朝兼暮暮，七贵三公何足数！十幅蒲帆几尺风，吹君直上长安路。长安富贵玉骢骄，侍女薰香护早朝。分付南湖旧花柳，好留烟月伴归桡。那知转眼浮生梦，萧萧日影悲风动。中散弹琴竞未终，山公启事成何用！东市朝衣一旦休，北邙抔土亦难留。白杨尚作他人树，红粉知非旧日楼。烽火名园窜狐兔，画图偷窥老兵怒。宁使当时没县官，不堪朝市都非故！我来倚棹向湖边，烟雨台空倍惘然。芳草乍疑歌扇绿，落英错认舞衣鲜。人生苦乐皆陈迹，年去年来堪痛惜。闻笛休嗟石季伦，衔杯且效陶彭泽。君不见白浪掀天一叶危，收竿还怕转船迟。世人无限风波苦，输与江湖钓叟知。
鸳湖曲
作者：吴伟业
朝代：明

鸳鸯湖畔草粘天，二月春深好放船。柳叶乱飘千尺雨，桃花斜带一溪烟。烟雨迷离不知处，旧堤却认门前树。树上流莺三两声，十年此地扁舟住。主人爱客锦筵开，水阁风吹笑语来。画鼓队催桃叶伎，玉箫声出柘枝台。轻靴窄袖娇妆束，脆管繁弦竞追逐。云鬟子弟按《霓棠》，雪面参军舞《鸲鹆》。酒尽移船曲榭西，满湖灯火醉人归。朝来别奏新翻曲，更出红妆向柳堤。欢乐朝朝兼暮暮，七贵三公何足数。十幅蒲帆几尺风，吹君直上长安路。长安富贵玉骢骄，侍女熏香护早朝。分付南湖旧花柳，好留烟月伴归桡。那知转眼浮生梦，萧萧日影悲风动。中散弹琴竟未终，山公启事成何用。东市朝衣一旦休，北邙抔土亦难留。白杨尚作他人树，红粉知非旧日楼。烽火名园窜狐兔，画阁偷窥老兵怒。宁使当时没县官，不堪朝市都非故。我来倚棹向湖边，烟雨台空倍惘然。芳草乍疑歌扇绿，落英错认舞衣鲜。人生苦乐皆陈迹，年去年来堪痛惜。闻笛休嗟石季伦，衔杯且效陶彭泽。君不见白浪掀天一叶危，收竿还怕转船迟。世人无限风波苦，输与江湖钓叟知。
鸳湖曲
作者：吴伟业
朝代：明
体裁：古风

鸳鸯湖畔草粘天，二月春深好放船。柳叶乱飘千尺雨，桃花斜带一溪烟。烟雨迷离不知处，旧堤却认门前树。树上流莺三两声，十年此地扁舟住。主人爱客锦筵开，水阁风吹笑语来。画鼓队催桃叶伎，玉箫声出柘枝台。轻靴窄袖娇妆束，脆管繁弦竞追逐。云鬟子弟按《霓裳》，雪面参军舞《鸲鹆》。酒尽移船曲榭西，满湖灯火醉人归。朝来别奏新翻曲，更出红妆向柳堤。欢乐朝朝兼暮暮，七贵三公何足数。十幅蒲帆几尺风，吹君直上长安路。长安富贵玉骢娇，侍女薰香护早朝。分付南湖旧花柳，好留烟月伴归桡。那知转眼浮生梦，萧萧日影悲风动。中散弹琴竟未终，山公启事成何用。东市朝衣一旦休，北邙抔土亦难留。白杨尚作他人树，红粉知非旧日楼。烽火名园窜狐兔，画阁偷窥老兵怒。宁使当时没县官，不堪朝市都非故。我来倚棹向湖边，烟雨台空倍惘然。芳草乍疑歌扇绿，落英错认舞衣鲜。人生苦乐皆陈迹，年去年来堪痛惜。闻笛休嗟石季伦，衔杯且效陶彭泽。君不见白浪掀天一叶危，收竿还怕转船迟。世人无限风波苦，输与江湖钓叟知。
鹊桥仙·夜景
作者：吴伟业
朝代：明
体裁：词

园林晚霁，池塘新涨，明月窥人缥缈。万木阴森穿影过，惊噪起、一群山鸟。纤云暗度，银河斜转，露湿桂花香悄。少年此夜不须眠，把铁笛、横吹到晓。
鹧鸪天·游仙
作者：吴伟业
朝代：明
体裁：词

绛节霓旌降下方。玉卮娘怨琐瑶房。桃花阿母难拘管，流出桃源赚阮郎。紫凤辇、碧霞觞。麒麟为脯玉为浆。人间别有黄姑梦，笑把云和引凤凰。
麦蚕
作者：吴伟业
朝代：明
体裁：五言排律

月令初尝麦，豳风小索绹。茧丝供岁早，芒刺用心劳。旧谷忧蛾贼，先农摄马曹。三眠收滞穗，五色荐溪毛。簇箔同丘坻，缲车借桔槔。筐分南陌采，缕细北宫缫。奉种鹒鸣降，输魁蟹绩高。仙翁蜂化饭，醉士蚁餔糟。桑蠋僵应化，冰蛆卧未逃。妇惊将络纬，客咽半蛴螬。纤手揉乾糒，春绵滑冷淘。非关虫食稼，恰并鸟含桃。
黄州杜退之改号蜕斯其音近而义别索诗为赠
作者：吴伟业
朝代：明
体裁：五言律诗

述志赋秋虫，孤吟御远风。掇皮忘我相，换骨失衰翁。画以通灵妙，诗因入悟空。少陵更字说，不肯效韩公。
黄河
作者：吴伟业
朝代：明
体裁：五言律诗

白浪日崔嵬，鱼龙亦壮哉。河声天上改，地脉水中来。潮落神鸦庙，沙平戏马台。沧桑今古事，战鼓不须哀。
苕溪春晓图
作者：吴伦
朝代：明
体裁：古风

夜听溪上雨，晓看溪上山。雨歇山更佳，尚在空濛间。白云掩疏钟，绿树迷远岛。居人想未起，村村自啼鸟。
赋得秋江送别
作者：吴伦
朝代：明
体裁：古风

秋阴日易夕，江空岁云晏。恻恻伤物情，悽悽属昏旦。耸秀林际峰，流响云中雁。烟芜销远绿，霜枫炫馀粲。时芳递衰荣，人事更聚散。方敦金兰契，遽念蟏蛸叹。夙驾严霜寒，晨起明星烂。扬船子夷犹，伏枕我羁绊。那知惜暌离，矧复值忧患。愁吟不成章，一辞愧能赞。
宿姑孰
作者：吴伯与
朝代：明
体裁：五言律诗

作客休嗟滞，浮生合自劳。蘋花一枕对，芦荻片帆高。生计存书史，乡心寄酒槽。夜来寒不禁，换却旧绨袍。
懊侬歌
作者：吴伯与
朝代：明
体裁：乐府曲辞

约郎月出时，接鸡以达曙。半夜乌乱啼，恨杀窗前树。
春日
作者：吴伯与
朝代：明
体裁：五言绝句

烟势分岚出，波痕映林薄。兀坐不逢人，邻花相对落。
水碓
作者：吴伯与
朝代：明
体裁：七言绝句

白石青泉尽日舂，馀音一片和疏钟。岩花乱逐前溪落，点破春云第几重。
渔父
作者：吴伯与
朝代：明
体裁：六言诗

袅袅江村绿柳，潏潏桥边清浏。抛将长网成围，驾去扁舟应手。惊开飞鹭浮鸥，跳入细鳞巨口。得意荡桨归来，若个争先沽酒。
七物诗应制
作者：吴伯宗
朝代：明

蜂鸦燕雁蝶莺蝉，窃玉偷香小槛前。朝噪山林声轧轧，暮穿帘幕影翩翩。曾传苏武胡中信，解入庄周枕上眠。几度绵蛮枝上语，数声哽咽夕阳天。
上问安南事
作者：吴伯宗
朝代：明

上问安南事，安南风俗淳。衣冠唐日月，礼乐舜乾坤。瓦瓮呈醇酒，金刀破细鳞。年年二三月，桃李一般春。
伏睹中都龙兴寺御书第一山三大字勒碑有作
作者：吴伯宗
朝代：明

九重宸翰丽天阍，三字穹碑压厚坤。山色不知今古异，地灵惟载帝王尊。蛟龙绝巘盘亭构，狮象诸天拱寺门。千载钟王誇健笔，敢同羲画与时论。
入京五首
作者：吴伯宗
朝代：明

虎踞龙蟠十二门，王侯第宅若云屯。百蛮入贡天威重，四海朝元国势尊。晓日旌旂明禁路，春风箫管沸名园。唐尧虞舜今皇是，未必江潭老屈原。蓬莱御气挹晨霞，万国山河拥帝家。金殿势吞沧海日，玉楼光映赤城霞。巨鳌偃蹇乘丹阙，舞凤飘飖翼翠华。遥想至尊巡幸处，六龙高驾五云车。凤凰城阙压金汤，龙虎旌旂护未央。万国衣冠朝玉陛，百蛮歌舞进瑶觞。花迎宫扇红霞晓，日落天袍翠雾光。江海小臣无以报，空将诗句美成康。大明宫阙势岧峣，万岁声呼山动摇。金殿九重明日月，玉楼十二插云霄。青丝马上王孙贵，丹毂车中赵女娇。自是凤城春色好，祗将心事计渔樵。翠辇檀车往复回，风情九陌障尘埃。锦袍公子呼鹰出，茜帽僧官跃马来。云外笙歌声宛转，水边楼阁势崔嵬。少年自有看花兴，欲赋观光愧不才。
入京五首·其一
作者：吴伯宗
朝代：明

虎踞龙蟠十二门，王侯第宅若云屯。百蛮入贡天威重，四海朝元国势尊。晓日旌旂明禁路，春风箫管沸名园。唐尧虞舜今皇是，未必江潭老屈原。
入京五首·其三
作者：吴伯宗
朝代：明

凤凰城阙压金汤，龙虎旌旂护未央。万国衣冠朝玉陛，百蛮歌舞进瑶觞。花迎宫扇红霞晓，日落天袍翠雾光。江海小臣无以报，空将诗句美成康。
入京五首·其二
作者：吴伯宗
朝代：明

蓬莱御气挹晨霞，万国山河拥帝家。金殿势吞沧海日，玉楼光映赤城霞。巨鳌偃蹇乘丹阙，舞凤飘飖翼翠华。遥想至尊巡幸处，六龙高驾五云车。
入京五首·其五
作者：吴伯宗
朝代：明

翠辇檀车往复回，风情九陌障尘埃。锦袍公子呼鹰出，茜帽僧官跃马来。云外笙歌声宛转，水边楼阁势崔嵬。少年自有看花兴，欲赋观光愧不才。
入京五首·其四
作者：吴伯宗
朝代：明

大明宫阙势岧峣，万岁声呼山动摇。金殿九重明日月，玉楼十二插云霄。青丝马上王孙贵，丹毂车中赵女娇。自是凤城春色好，祗将心事计渔樵。
入金陵
作者：吴伯宗
朝代：明

舟入天涯望晓晴，遥瞻王气在金陵。九天日月开洪武，万国山河属大明。文武复兴龙虎地，衣冠重整凤凰城。莺花似锦春如画，处处笙歌乐太平。
八疑诗应制
作者：吴伯宗
朝代：明

世事多因广客蛇，金偿同舍岂咨嗟。拂尘饭甑疑偷饭，纳履瓜田道窃瓜。马援无心怀薏苡，广平有意赋梅花。烧残蜡炬逢天晓，误向窗前浣碧纱。
兰雪斋
作者：吴伯宗
朝代：明

猗兰发春妍，祥雪乃寒冱。时物虽不偶，意合巧相附。高斋揭华扁，知子意有寓。兰以扬清芬，雪以表贞素。清素惟所便，纷华匪吾慕。愿言肖厥德，爱此二美具。我纫楚之佩，再草梁园赋。我歌仰前修，悠然共高趣。
北京偶成
作者：吴伯宗
朝代：明

帝业鸿基重北京，居庸厚拱壮金城。山河平挹乾坤大，宫殿高居日月明。万岁嵩呼山岳动，九天韶奏凤鸾鸣。今皇化育敷中外，四海朝元诵太平。蓬莱佳气郁匆匆，鳌戴三山奠九重。香动衮龙金沆瀣，露承仙掌玉芙蓉。旌旂晓出严千骑，车驾时巡幸六龙。若问唐尧今主是，黎民于变乐时雍。
北京偶成·其一
作者：吴伯宗
朝代：明

帝业鸿基重北京，居庸厚拱壮金城。山河平挹乾坤大，宫殿高居日月明。万岁嵩呼山岳动，九天韶奏凤鸾鸣。今皇化育敷中外，四海朝元诵太平。
北京偶成·其二
作者：吴伯宗
朝代：明

蓬莱佳气郁匆匆，鳌戴三山奠九重。香动衮龙金沆瀣，露承仙掌玉芙蓉。旌旂晓出严千骑，车驾时巡幸六龙。若问唐尧今主是，黎民于变乐时雍。
南亩耕农诗应制
作者：吴伯宗
朝代：明

有客居南亩，为农尚力耕。春风茅屋静，旭日晓窗明。碧涧连云色，晴江漱石声。披烟晨起早，带月夜归清。鸡犬声相闻，牛羊卧不惊。阶前留晚翠，场圃迄秋成。陶令偏成赋，庞公不入城。朋来三径小，酒尽一壶倾。化雨诗书泽，开云竹树情。极知蒙帝力，聊用乐吾生。理世徵髦士，周行列俊英。他年来束帛，努力报荣名。
南京诗应制
作者：吴伯宗
朝代：明

龙虎山河御气通，遥瞻帝阙五云中。英雄尽入江东籍，将帅多收蓟北功。礼乐日跻三代盛，梯航岁贡万方同。都将盛德熙文治，殊俗全还太古风。黄道天晴拥佩珂，金陵王气漠然多。江吞彭蠡来三蜀，地接昆崙带九河。凤阙晓霞红散绮，龙池春水绿生波。华夷正值升平运，端拱无为保太和。列郡徵贤起俊髦，万机独使圣躬劳。开藩上相颁龙节，破虏将军设豹韬。地接皇图三辅壮，天垂华盖七星高。逢春别赐瑶池宴，捧进金盘五色桃。天近鳌头花簇仗，风低豹尾乐鸣球。九门阊阖开黄道，万乘旌麾拥翠斿。昨日钟山甘露降，每朝华盖庆云浮。紫荆山耸江吞涌，水绕花飞满御沟。
南京诗应制·其一
作者：吴伯宗
朝代：明

龙虎山河御气通，遥瞻帝阙五云中。英雄尽入江东籍，将帅多收蓟北功。礼乐日跻三代盛，梯航岁贡万方同。都将盛德熙文治，殊俗全还太古风。
南京诗应制·其三
作者：吴伯宗
朝代：明

列郡徵贤起俊髦，万机独使圣躬劳。开藩上相颁龙节，破虏将军设豹韬。地接皇图三辅壮，天垂华盖七星高。逢春别赐瑶池宴，捧进金盘五色桃。
南京诗应制·其二
作者：吴伯宗
朝代：明

黄道天晴拥佩珂，金陵王气漠然多。江吞彭蠡来三蜀，地接昆崙带九河。凤阙晓霞红散绮，龙池春水绿生波。华夷正值升平运，端拱无为保太和。
南京诗应制·其四
作者：吴伯宗
朝代：明

天近鳌头花簇仗，风低豹尾乐鸣球。九门阊阖开黄道，万乘旌麾拥翠斿。昨日钟山甘露降，每朝华盖庆云浮。紫荆山耸江吞涌，水绕花飞满御沟。
和伯寅弟菊花诗韵
作者：吴伯宗
朝代：明

杪秋飞雁过衡阳，又报东篱菊有香。风雨满城催令节，竹松三径傲清霜。萸觞共饮时方禁，兰火初烧夜正长。共喜韦家经训在，惠连才大亦传芳。
咏大驾幸京
作者：吴伯宗
朝代：明

南北京华一道通，圣皇幸寓大明宫。虎贲外卫威如虎，龙仗前驱队若龙。天语奉行安众庶，风声振布荡群凶。今逢盛世文明会，四海车书混一同。
喜雨诗应制
作者：吴伯宗
朝代：明

望雨雨来山谷周，沛然沟浍集皆流。皇心轸念无留狱，天意生成属有秋。万籁松筠清入画，千原禾黍绿盈畴。边廷又报南征捷，一洗炎荒瘴雾收。
国学释奠得珠字韵
作者：吴伯宗
朝代：明

成均释奠集文儒，天语从容命大夫。乐具五和新制作，礼严三献旧规模。颁香使者朱衣出，执事诸生玉佩趋。圣治永隆文运泰，奎联璧合正连珠。
夏日武英殿君臣联句
作者：吴伯宗
朝代：明

暑渐阳刚济以风，柳丝袅袅水溶溶。彤墀翠殿微风爽，绣户朱帘霁景融。心定不烦挥巨扇，神清且复抚焦桐。高槐枝上新蝉噪，曲径堤边舞蝶从。紫燕归巢帷幕静，金鳞跃浪藻芹丰。茶烹石鼎松涛沸，酒泛金瓯琥珀浓。宝篆香浮时作凤，綵笺毫染画成龙。新诗不减南阳调，沛泽能滋大化功。笋箨出林风外绿，桃花映日水边红。赓歌永继虞廷治，千载明良此日逢。
夏日钟山诗应制
作者：吴伯宗
朝代：明

钟山紫气郁崟嵚，王气空来御殿临。德雨净蠲三伏暑，乔松青护万年阴。六朝文物誇从昔，四海车书际自今。浅薄每惭无补报，华封三祝小臣心。
大明宫早朝
作者：吴伯宗
朝代：明

漏尽金门锁钥开，衣冠云集拥三台。冰霜令肃森仪卫，雨露恩深沐草莱。剑佩迎班花底去，香烟满袖日边回。儒生也作观光客，愿捧君王万寿杯。
大驾春巡诗应制
作者：吴伯宗
朝代：明

君王马上索诗篇，杜甫诗中借一联。金勒马嘶芳草地，玉楼人醉杏花天。
奉使安南国闻角
作者：吴伯宗
朝代：明

海水盈盈漏转筹，霜风吹角到谯楼。梦残明月三更晓，心逐閒云万里秋。玉帛几回宾上国，诗书半世客南州。平生事业深如昨，无奈青灯照白头。
奉使安南赴召还京
作者：吴伯宗
朝代：明

驿使传宣诏逐臣，轻舟夜发五河滨。当年早际风云会，此日重沾雨露新。岂有文章裨制作，祗将忠直答皇仁。明朝咫尺天颜近，莫怪灯花报喜频。
奉天殿早朝
作者：吴伯宗
朝代：明

步入丹墀左列行，影开宫扇衮衣黄。天颜咫尺瞻龙凤，兵卫三千肃虎狼。贝阙日升青琐外，金鳌云近碧霄傍。此身暂息烟霞想，万里分符雨露芳。
奉饯湘王殿下之国
作者：吴伯宗
朝代：明

秋风江上锦帆开，荆国人瞻帝子来。鸿雁九霄分雨露，鱼龙七泽避风雷。丹砂不数淮南秘，词赋宁夸子建才。民壮奠居藩辅重，年年来进寿尧杯。
寄奉左布政
作者：吴伯宗
朝代：明

翡翠帘垂白玉钩，九天阊阖綵云流。圣明思得千人彦，黎庶欣无半点愁。沧海不波鲸偃伏，甫田多稼鹊喧啾。华夷正值升平运，锡福均沾九五畴。
寄奉按察司廉访使
作者：吴伯宗
朝代：明

政肃乌台显令名，冰壶秋水一轮清。绣衣到处群黎化，骢马过时万物荣。四海风生春霭霭，九霄云静月明明。唐虞盛世逢今日，从此苍生乐太平。
寄郭子虚
作者：吴伯宗
朝代：明

君王龙节耀江湖，从事多才冠楚都。宗庙衣冠唐典礼，祠堂文物汉规模。高楼綵笔题黄鹤，空谷生刍望白驹。广厦细旃多暇日，好将忠孝翊皇谟。
山沧溟隐谷应制
作者：吴伯宗
朝代：明

千叠龙蟠列翠崖，万年鳌脊奠蓬莱。岚光每向天边起，云气常从海上来。远近林峦金碧炫，参差楼阁画图开。沧溟隐者神仙客，几度乘风轶九垓。
川原和居野应制
作者：吴伯宗
朝代：明

雾敛平原淑气多，风柔旷野曙光和。长镵种玉云千亩，短棹垂纶雨一蓑。两两黄鹂鸣绿树，飞飞白鹭浴清波。安时作息无馀事，何异尧民击壤歌。
巨网叟渔鱼应制
作者：吴伯宗
朝代：明

巨网渔鱼载巨艘，苍颜白发老江皋。壮心岂顾池中物，大手应连海上鳌。歌动渚云随地远，醉眠汀草仰天高。仙人跨鹤如相问，更蹑蓬壶看碧涛。
御试丹桂
作者：吴伯宗
朝代：明

花映蟾宫树拂云，绛霞光彩护奇芬。广寒此日清风好，吹动天香四海闻。
御赐批点五经有感而作
作者：吴伯宗
朝代：明

旅馆银缸夜点批，丹毫欲下意迟迟。禹谟蕴奥宁无惑，盘诰声牙定有疑。玉润怜渠端可拟，冰清愧我老难期。此中正是朝天路，要在青春进步时。
挽上清张真人
作者：吴伯宗
朝代：明

两汉相传道德尊，羽衣凫舄至今存。人间宰相无官府，天上神仙有子孙。几度乘鸾来帝阙，一朝骑鹤上仙阍。归来龙剑依然在，夜月明来绕故村。
挽王进士
作者：吴伯宗
朝代：明

诏许还家日，天寒陟岵时。并闻先友逝，转益我心悲。重露沾梅岭，清霜折桂枝。萧萧松柏外，遗德在穷碑。
挽诗
作者：吴伯宗
朝代：明

累世袭簪缨，传家守清白。文儒饰吏事，剸治有馀力。浮云方荡潏，溟涨楚天碧。鸷鸟向高秋，长空展霜翮。风生红莲幕，凛凛见冰檗。开户晓著书，文章焕奎壁。全归复何憾，有此承善积。宿草覆新茔，贞珉纪潜德。天寒霜雪盛，岁暮挺松柏。
擒禽兽伏机应制
作者：吴伯宗
朝代：明

擭阱潜施一径通，穿纶毒矢与强弓。已同商网除三面，直比周田发五豵。云际雕鹰磨利爪，草间狐兔绝行踪。飞扬跋扈驱除尽，会见麒麟出苑中。
文溪诗
作者：吴伯宗
朝代：明

罗霄屹中天，上摩奎壁光。孕秀注回溪，渊渊耀文芒。美人住溪曲，凿翠分天章。左右列图书，弦诵声琅琅。时雨沐芳润，微风嘘混茫。扶桑旭日曙，五色云锦张。于焉乐贞遁，绕屋森松篁。漱石水花净，濯缨秋气凉。源泉正混混，波澜浩洋洋。跂彼织女墟，眷此洙泗乡。
早朝口号
作者：吴伯宗
朝代：明

晓钟初动五门开，文武分班接上台。盛睹衣冠严禁卫，恍疑身世到蓬莱。玉炉风定香烟直，金阙天高御气回。鹄立臣僚呼万岁，九重春色紫霞杯。
春夜宴
作者：吴伯宗
朝代：明

春夜开筵宴钜公，英英豪气吐霓虹。诗歌白雪篇篇锦，酒泛流霞艳艳红。玉烛银台光绮席，罗帷绣幕霭香风。醉来却意游仙兴，一曲霓裳度月宫。
暑霁遥岑诗应制
作者：吴伯宗
朝代：明

暑雨初收山色青，淡烟轻护晓光明。岩前倒泻千寻瀑，石上高垂百尺藤。海宇会同瞻化日，菁莪乐育丽文星。雍雍又听鸣鸾凤，正值箫韶奏九成。
望雨诗应制
作者：吴伯宗
朝代：明

麦已登场稻满田，正宜甘泽沛平川。皇心上与天心合，和气时应雨气连。夜月照空离毕宿，朝云拥岫冠山巅。伫看四海沾濡足，击壤齐歌大有年。
松山小隐
作者：吴伯宗
朝代：明

壶山何盘盘，种松几千个。彼美松下人，悠然共云卧。天风清响交，夜月凉阴堕。兴来援素琴，扫石松间坐。一弹舞鹤翔，再鼓流泉和。铿锵古调谐，清绝俗耳破。曲中万籁寂，遥见仙人过。举手招赤松，轻举谁能那。
横秋风吹笛应制
作者：吴伯宗
朝代：明

庭树西风灏气清，何人吹笛作秋声。天连碧海苍龙吼，地接丹山紫凤鸣。柳叶穿云添逸兴，梅花飞雪动幽情。更深坐久虫声切，万里关河月正明。
沧浪翁泛海应制
作者：吴伯宗
朝代：明

溪翁本爱濯沧浪，又向沧浪驾巨航。手折珊瑚窥渤澥，目瞻红日上扶桑。鳌头晓色连三岛，鹤背西风遍八荒。倘遇仙人丹九转，愿同芹曝献君王。
牧羊儿土鼓应制
作者：吴伯宗
朝代：明

维群三百饱青刍，土鼓消閒化日舒。笋箨绿垂风煖后，豆花红绽雨晴初。山中草长云生石，野外风柔块作桴。万物欣欣皆自得，吾皇端拱绍唐虞。
玉蕊仙真图应制
作者：吴伯宗
朝代：明

璚林玉蕊花如玉，万缕冰丝缀金粟。冷风吹动碧梧英，绣户雕阑霭奇馥。何年此地来仙姝，耸耸女冠三小奴。霓旌羽节云际下，霞绡雾縠空中居。白鹇飞飞白鹤舞，孔雀长鸣唤鹦鹉。苍松翠竹白云深，彷佛瑶池降王母。王孙善画盖有神，綵笔幻出真天人。蓬莱弱水路不隔，愿献枫宸万寿春。
玉蕊仙真图应制·其一
作者：吴伯宗
朝代：明

璚林玉蕊花如玉，万缕冰丝缀金粟。冷风吹动碧梧英，绣户雕阑霭奇馥。何年此地来仙姝，耸耸女冠三小奴。霓旌羽节云际下，霞绡雾縠空中居。
玉蕊仙真图应制·其二
作者：吴伯宗
朝代：明

白鹇飞飞白鹤舞，孔雀长鸣唤鹦鹉。苍松翠竹白云深，彷佛瑶池降王母。王孙善画盖有神，綵笔幻出真天人。蓬莱弱水路不隔，愿献枫宸万寿春。
竹干青乐钓应制
作者：吴伯宗
朝代：明

琅玕百尺俯清流，直干凌云耐素秋。六琯已裁鸣凤律，一竿还上钓鱼钩。飘飖志适烟霞迥，欸乃歌长水石幽。远浦澄潭随所适，此身何似到瀛洲。
美危太朴奉使南归
作者：吴伯宗
朝代：明

使者南归海上城，远还慰藉见交情。书来乌粤知彊健，诗到耽罗识姓名。绮语红尘忘结习，黄麻紫诰被恩荣。传经更忆危夫子，一代衣冠属老成。